title: Urheiluseura

text: Urheiluseura on yhdistys, joka on perustettu jäsentensä yhteisellä sopimuksella urheilun harjoittamiseksi. Yhdistys voi olla rekisteröimätön tai rekisteröity. Jälkimmäisessä tapauksessa sillä on kirjoitetut säännöt ja Suomessa se on merkitty yhdistysrekisteriin. Kilpailutoimintaan osallistuvat urheiluseurat ovat yleensä yhden tai useamman kansallisen lajiliiton jäseniä. Osa seuroista on lisäksi liikunnan aluejärjestön jäseniä. Patentti- ja rekisterihallitus on luokitellut kaksi kolmasosaa yhdistysrekisterissä olevista yhdistyksistä. Näistä 13 578 luettiin urheilu- tai liikuntayhdistyksiksi vuonna 2018. Kunnallisten järjestelmien kautta operoi noin 6000–7000 seuraa. Seurat voivat olla erikoisseuroja, joiden ohjelmassa on vain yksi laji, tai yleisseuroja, joissa harrastetaan useampia lajeja. Usein lajit on eriytetytty jaoksiksi. Yli 5 000 jäsenen seuroja ovat Suomessa ainakin Tampereen Ilves ja Tapanilan Erä. Suomen ensimmäinen urheiluseura, Segelföreningen i Björneborg (BSF), perustettiin Porissa 26. tammikuuta 1856. Se toimii edelleen.


title: Urheiluseura

text: Perinteinen urheiluseuratoiminta on pääsääntöisesti yleishyödyllistä ja sen jäsen-, lisenssi-, kilpailu- ja vastaavien maksujen kerääminen on verovapaata. Laajaa ammattiurheilutoimintaa ei verotuksessa pidetä yleishyödyllisenä. Yhä useammin ammattiurheilu on järjestetty osakeyhtiömuotoiseksi. Etenkin palloilulajien aikuisten pääsarjojen joukkueet ovat nykyään useissa lajeissa liikeyrityksiä. Muutos urheiluseuroista osakeyhtiöiksi tapahtui Suomessa jääkiekossa ja jalkapallossa 1990-luvun lopussa ja 2000-luvun alussa.


title: Aura (etunimi)

text: Aura on naisen etunimi. Nimi on muunnos Aurorasta, joka tarkoittaa aamuruskoa. Auran nimipäivä on 10. maaliskuuta, josta se on löytynyt vuodesta 1908 lähtien. Suomessa nimi Aura on maaliskuuhun 2017 mennessä annettu 3129 naiselle ja alle 15 miehelle.


title: Kia Cerato

text:
Kia Cerato on Kian Saksassa suunnittelema henkilöautomalli. Ceratoa myytiin Suomessa vuosina 2004-2009. Ceratoa myytiin kahtena eri korimallina (viistoperä ja porrasperä) ja siihen oli saatavilla kaksi eri varustepakettia LX ja EX sekä kolme eri moottoria (1.6, 2.0 Bensiinimoottorit ja 1.5 Crdi Dieselmoottori). Delta-auto myönsi autolle 5 vuoden tai 150tkm takuun.Kia Cerato oli Suomen myydyin auto Joulukuussa 2005. Marraskuussa 2005 autoa myytiin enemmän kuin saman kokoluokan Toyota Corollaa. Halvin Cerato maksoi Suomessa 16 990€ (1.6 LX ilman ilmastointia) ja kallein malli vastaavasti 22 990€ (2.0 EX) (Hintatiedot vuodelta 2005).
Kaikissa Ceratoissa on 5-vaihteinen manuaalivaihteisto, EX-versioihin oli myös mahdollista saada automaattivaihteisto. Cerato tunnetaan Pohjois-Amerikassa nimellä Kia Spectra.


title: Kia Cerato

text: 2016 katsastustilastoissa Ceraton hylkäysprosentti oli keskimäärin 19 prosenttia , yleisin hylkäyksen syy oli käyttöjarru (loppuunkuluneet jarrupalat) ja käsijarru (liian heikkotehoinen/liian suuri ero samalla akselilla).


title: Kia Cerato

text:
Kolariturvallisuudessa Kia Cerato sai 3 tähteä. Cerato suoriutui testeissä kohtalaisesti. Matkustamo säilytti muotonsa törmäyksessä. Etumatkustajan ja kuljettajan rintakehän vammautumisriski oli turhan korkea johtuen ylitehokkaista turvavöistä. Tämän lisäksi Cerato menetti pisteitä johtuen kuljettajan puolen käyttöpolkimien liikkumisesta taaksepäin joka aiheuttaa loukaantumisriskin alaraajoille. Lisäksi etumatkustaja voi saada vammoja kojelaudan rakenteista, tästä vähennettiin myös pisteitä. Cerato sai etutörmäystestistä 10 pistettä (Suurin mahdollinen pistemäärä 16). Sivutörmäyksessä kuljettajan rintakehään kohdistui kuolettava törmäysvoima. Cerato sai 8,1 pistettä sivutörmäystestistä (Suurin mahdollinen pistemäärä 16). Turvavyömuistuttimesta Cerato ansaitsi yhden ylimääräisen pisteen.
Tekniset tiedot 1.6 2.0 1.5


title: Magical Mystery Tour

text: Magical Mystery Tour on The Beatles -yhtyeen albumi, joka ilmestyi Yhdysvalloissa vuonna 1967. Britanniassa julkaistiin sen sijaan kuusi kappaletta sisältävä tupla-EP. Useimmat albumin kappaleista tehtiin Beatles-elokuvaan "Magical Mystery Tour", joka esitettiin Britannian televisiossa joulukuussa 1967.


title: Magical Mystery Tour

text: The Beatles oli työskennellyt lähes puoli vuotta edellisen albuminsa, suurmenestystä niittäneen ja populaarikulttuuria muuttaneen "Sgt. Pepper's Lonely Hearts Club Band-levyn" parissa. Albumi oli ollut aiempia albumeita kokeellisempi ja sisältänyt myös paljon psykedeelistä rockia. "Sgt. Pepperin" sessioissa The Beatles nauhoitti myös useita albumin ulkopuolelle jääneitä kappaleita mukaan lukien menestykappaleet John Lennonin tekemä "Strawberry Fields Forever" ja Paul McCartneyn sävellys "Penny Lane", jotka julkaistiin tupla-A-singlenä.


title: Magical Mystery Tour

text: Paul McCartney sai "Sgt. Pepperin" valmistumisen jälkeen idean, että Beatles kuvaisi elokuvan, jossa he matkustaisivat bussilla ympäri Englantia. Filmiä kuvattiin runsaat kaksi viikkoa ja sen kuvauksiin osallistui Beatlesin jäsenten lisäksi myös yhtyeen ystäviä, toimittajia, satunnaisesti mukaan valittuja Beatles-faneja sekä yhtyeen rumpalin Ringo Starrin täti. Elokuvan nimeksi annettiin "Magical Mystery Tour", ja siitä tuli surrealistinen ja vahvasti psykedeelinen teos, joka oli rakennettu Beatlesin musiikin ympärille. Elokuva jakoi vahvasti mielipiteitä. Suurta kiitosta sai kuitenkin osakseen musiikki, joka oli The Beatlesin uutta materiaalia, ja osittain elokuvaa varten sävellettyä. Elokuvaa varten tehtiin ainakin instumentaalinen ”Flying”-kappale.


title: Magical Mystery Tour

text: Muutamat LP-levylle sisältyneistä kappaleista olivat sävelletty ja nauhoitettu jo "Sgt. Pepperin" sessioissa ja osaan kappaleista oli jo ideat valmiina. Kaikki EP-levylle sisälletyistä kappaleista olivat kuitenkin levytetty vasta "Magical Mystery Tourin" äänityksissä. Muutamat "Sgt. Pepperin" ulkopuolelle jätetyistä kappaleista jätettiin kuitenkin myös "Magical Mystery Tourin" ulkopuolelle. "Magical Mystery Tour" äänitettiin virallisesti 25. huhtikuuta-7. marraskuuta 1967, mutta muutamat kappaleista jotka esiintyvät LP-versiolla äänitettiin jo 24. marraskuuta 1966-21. huhtikuuta 1967 välisenä aikana.


title: Magical Mystery Tour

text: "Magical Mystery Tour" on Paul McCartneyn kirjoittama mahtipontinen poprock-kappale, joka avaa sekä EP:n, LP:n että myös elokuvan, jossa kappale esiintyy kahdesti. Kappale oli ensimmäisiä "Magical Mystery Tourille" valmistuneita kappaleita, sillä se nauhoitettiin jo huhtikuussa 1967. Kappaleessa päävokaaleja laulaa säveltäjä McCartneyn ohella John Lennon.


title: Magical Mystery Tour

text: "Your Mother Should Know" on niin ikään McCartneyn sävellys, johon Lennon ei paljonkaan osallistu. Kappale esiintyy EP- ja LP-versioilla ja myös elokuvan lopussa. Kappaleella McCartney soittaa pianoa, Harrison kitaraa ja Lennon urkuja. Taustalaulu on kappaleella suuressa osassa. Kappale on yhdistetty Paul on kuollut salaliittoteoriaan, koska kun Beatles esittää kappaleen elokuvassa, kaikilla beatleilla on yllään kokovalkoinen puku ja rinnuksessa kaikilla on punainen ruusu, McCartneyta lukuun ottamatta, jonka ruusu on musta. Tämän on nähty symboloivan kuolemaa.


title: Magical Mystery Tour

text: "I Am the Walrus" on John Lennonin psykedeelinen sävellys, joka esiintyy myös kaikilla kolmella; EP-levyllä, LP-levyllä ja elokuvassa. Lennon teki kappaleeseen mysteeriset ja sanaleikilliset sanoitukset. Kappale julkaistiin myös singlenä, "Hello Goodbyen" B-puolena, mikä oli Lennonin mielestä väärin. Hänen mielestään "I Am the Walrusin" olisi pitänyt olla singlen A-puoli. Lennon piti itse erityisesti kappaleen orkestraalisesta sovituksesta.


title: Magical Mystery Tour

text: "The Fool on the Hill" on Paul McCartneyn sävellys ja se poikkeaa tyyliltään muista albumin kappaleista. "The Fool on the Hill" esiintyy molemmilla levyjulkaisuilla ja sille kuvattiin musiikkivideo rantakallioilla Blackpoolissa, mikä sisältyi myös "Magical Mystery Tour-elokuvaan".


title: Magical Mystery Tour

text: "Flying" on koko yhtyeen sävellys ja se on merkitty John Lennonin, Paul McCartneyn, George Harrisonin ja Ringo Starrin yhteiseksi sävellykseksi. Kappale on instrumentaali ja siitä nauhoitettiin kaksi eri versioita, runsaan kahden minuutin versio joka sisältyi levyjulkaisuille ja runsaan yhdeksän minuutin harvinaisempi versio. "Flying" esiintyy myös elokuvassa.


title: Magical Mystery Tour

text: "Blue Jay Way" on soolokitaristi George Harrisonin psykeedeelinen ja melko hidastempoinen sävellys ja se kertoo Blue Jay Way-nimisestä kadusta, jolla Harrison asui aiemmin. Kappale esiintyy molemmilla levyjulkaisuilla ja myös elokuvassa. Rumpali Ringo Starr kertoi Harrisonista kertovasta dokumentissa "George Harrison: Living in the Material World", että kappaleen musiikkivideon kuvaaminen oli Beatlesille erityisen hauskaa.


title: Magical Mystery Tour

text: "Hello Goodbye" on Paul McCartneyn sävellys, josta John Lennon ei erityisemmin pitänyt, johtuen osittain siitä että "Hello Goodbye" valittiin singlen A-puoleksi ohi hänen kappaleensa "I Am the Walrusin". "Hello Goodbye" esiintyy ainoastaan LP-versiolla, josta se nousi yhdeksi suosituimmista kappaleista.


title: Magical Mystery Tour

text: "Strawberry Fields Forever" on John Lennonin hieman psykedeelis-tyylinen sävellys, joka kertoo eräästä hänen lapsuutensa lempipaikoista, Strawberry Fieldsistä, jossa hän tykkäsi leikkiä. Kappale äänitettiin "Sgt. Pepperin" sessioissa ja julkaistiin singlenä jo alkuvuodesta 1967. Kappale luetaan usein Beatlesin parhaiden joukkoon.


title: Magical Mystery Tour

text:
"Penny Lane" on Paul McCartneyn "Strawberry Fieldsin" tapaan nostalginen sävellys, joka kertoo hänen lapsuusvuosiensa maisemista Penny Lanen kaupunginosassa Liverpoolissa.
"Penny Lane" julkaistiin singlenä alkuvuodesta 1967, ja myös se oltiin levytetty jo "Sgt. Pepper-sessioissa".


title: Magical Mystery Tour

text: "Baby You're a Rich Man" on John Lennonin sävellys. Se on psykedeelistä rockia tyyliltään ja sisältää Beatlesin tavanomaisesta tyylistä poikkeavia instrumentteja. Kappaletta ei sisällytetty elokuvaan eikä EP-levyllä, mutta albumilla se esiintyy.


title: Magical Mystery Tour

text: Albumin huipentava "All You Need Is Love" on John Lennonin poprock-tyylinen sävellys, jonka Beatles esitti ensi kertaa BBC:n suorassa televisiolähetyksessä. Kappale ei juurikaan sisällä musiikillisia psykedeelisiä vaikutteita, ja kappaleessa Lennon puhuu maailmanrauhan puolesta. Kappaleesta on muodostunut tunnettu rauhan symboli.


title: Magical Mystery Tour

text: A-puoli


title: Harald Andersén

text: Harald Fridolf Andersén (4. huhtikuuta 1919 Helsinki – 28. toukokuuta 2001 Helsinki) oli suomalainen kuoronjohtaja, säveltäjä sekä suomalaisen kuoromusiikin uudistaja ja kehittäjä.


title: Harald Andersén

text: Andersén valmistui diplomiekonomiksi Helsingin ruotsinkielisestä kauppakorkeakoulusta vuonna 1939 ja opiskeli sen jälkeen Sibelius-Akatemiassa vuoteen 1946. Siellä vuonna 1955 aloittamansa kuoronjohdon opetuksen tueksi hän perusti kamarikuoro Cantemuksen vuonna 1958.


title: Harald Andersén

text: Hän herätti musiikkipiirien huomion 1950-luvulla saatuaan Chorus Sanctae Ceciliae -kuoron laulamaan uudenlaista ohjelmistoa ennenkuulumattomalla tavalla. Harald Andersén opetti myös Sibelius-Akatemiassa, Klemetti-Opistossa ja Martin Wegelius -instituutissa. Andersénin johdolla aloitti Klemetti-Opiston Kamarikuoro toimintansa 1959 ja Radion kamarikuoro 1962.


title: Harald Andersén

text: Andersén sai teologian kunniatohtorin arvon 1974, valtion säveltaidepalkinnon 1976 ja professorin arvonimen 1978. Hänen nimeään kantaa myös joka kolmas vuosi järjestettävä kansainvälinen Harald Andersén -kamarikuorokilpailu.


title: Harald Andersén

text: Andersénin viimeinen leposija on Helsingissä Kulosaaren hautausmaalla.


title: Huivi

text: Huivi on kangaskappale, jota käytetään vaatteena, tyypillisesti kaulan (ns. kaulahuivi) tai pään ympärillä, jolloin siitä voidaan muodostaa myös turbaani.


title: Huivi

text: Huivia voidaan käyttää joko lämmittämään ja suojaamaan, koristeellisena asusteena tai uskonnon tunnusmerkkinä. Huiveja voidaan valmistaa lähes kaikilla tekstiilitekniikoilla; tavallisimpia ovat kankaiset ja neulotut huivit. Huivien muodot ovat myös hyvin vaihtelevia; nelikulmaisia, suorakaiteen muotoisia, kolmiomaisia tai pitkänomaisia nauhoja.


title: Huivi

text: Huivi on esihistoriallinen vaatekappale ja muistuttaa huntua sekä viittaa. Esimerkiksi antiikin Kreikkalaiset naiset käyttivät päällysvaatteenaan huivin, hunnun ja viitan yhdistelmää himationia.Muita huivimaisia asusteita ovat muun muassa keeppi ja bolero.


title: Kia Sorento

text: Kia Sorento on Kian valmistama nelivetoinen SUV. Malli tuli myyntiin vuonna 2003. Sorentoa saa Suomessa kahdella moottorivaihtoehdolla: 2.5 CRDi -dieselmoottorilla, joka tuottaa 125kW (170hv), sekä 3.3-litraisella V6-bensiinimoottorilla, jonka huipputeho on 177kW (241hv).


title: ELN

text: Ejército de Liberación Nacional (ELN) eli Kansallinen vapautusarmeija on Kolumbiassa toimiva vasemmistolainen ja maan toiseksi suurin sissijärjestö.


title: ELN

text: ELN:n ideologia on sekoitus marxilaisuutta ja radikaalia vapautuksen teologiaa. ELN perustettiin vuonna 1964. Sen perusti roomalaiskatolinen pappi ja vapautuksen teologian kannattaja Camilo Torres Restrepo. Sen riveihin liittyi niin Kuubassa koulutuksen saaneita marxilaisia vallankumouksellisia kuin joitain katolisia pappejakin. Vuosina 1973–1974 järjestö oli lähellä tuhoa sisäisen kriisin ja Kolumbian armeijan operaatioiden seurauksena, mutta toipui espanjalaissyntyisen Manuel Pérezin johdolla. Pérezin kuoltua 1998 ryhmän johdossa on ollut Nicolás Rodríguez Bautista.


title: ELN

text: ELN:n riveissä arvoidaan olevan 3 500–5 000 taistelijaa. Järjestö on toisinaan tehnyt yhteistyötä FARCin kanssa. ELN pysytteli vuosina 1998–2002 sivussa FARCin ja Kolumbian hallituksen rauhanneuvotteluista, mutta on sittemmin käynyt hallituksen kanssa alustavia neuvotteluja mahdollisesta rauhansopimuksesta. Ecuadorin presidentti Rafael Correa on ilmoittanut tarjoavansa maataan välittäjäksi Kolumbian hallituksen ja ELN:n välisessä konfliktissa. ELN ilmoitti vetävänsä tukensa hallituksen ja FARCin neuvottelemasta rauhanprosessista ja jättäytyi lopulta rauhanneuvottelujen ulkopuolelle. ELN katsoi, ettei Juan Manuel Santosin hallitus ollut täyttänyt sissijärjestön asettamia ehtoja (joihin sisältyi muun muassa maaseudun tilanteen parantaminen ja kansalaisten "rajoitettu" osallistuminen rauhanprosessiin). ELN on syyllistynyt useisiin rikoksiin (muun muassa kidnappauksiin, öljyteollisuuden sabotointiin ja murhiin). Kolumbian oikeusministeriö ilmoitti, että ELN:ää epäillään lähes 16.000:sta sotarikoksesta. Sissijärjestö julisti 12. syyskuuta 2016 kolme vuorokautta kestäneen aseellisen sulun hallitsemillaan alueilla.


title: ELN

text: ELN teki 17. tammikuuta 2019 poliisikouluun Bogotassa terrori-iskun, jossa kuoli 20 ja haavoittui 68 ihmistä. Kuolleet olivat 17-22-vuotiaita poliisikadetteja.


title: Kia Sportage

text: Kia Sportage on Kian valmistama katumaasturi. Auto on saatavana kaksi- tai nelivetoisena. Auto on varustettu 5-vaihteisella käsivalintaisella tai 4-vaihteisella automaattivaihteistolla. Nelivetoinen Sportage on saatavana bensiini- ja dieselmoottorilla. Vakiovarusteina autossa on muun muassa ESP-ajovakaudenhallintajärjestelmä ja turvatyynyt.


title: Kia Sportage

text: Sportage tuli maailmalla myyntiin vuonna 1995. Ensimmäisen mallisukupolven Sportage perustui Mazdalta lainattuun alustaan ja sen myynti Euroopassa loppui 2003. Sitä valmistetaan edelleen Venäjällä. Toisen sukupolven Sportage tuli myyntiin 2005 ja perustuu sisarmallinsa Hyundai Tucsonin tavoin Hyundai Elantraan.


title: Kia Sportage

text: Mallisto: LX, EX ja Excellent.


title: Kia Sportage

text: Kia Sportagen Ensimmäistä sukupolvea valmistettiin vuosina 1993-2004. Sitä valmistettiin Hwangsungissa, Etelä-Koreassa, Osnabrückiissä, Saksassa ja Kaliningradissa, Venäjällä.


title: Kia Sportage

text: Sportage perustui Mazda Bongo -nimiseen pakettiautoon. Katumaasturin lisäksi Sportagesta tehtiin myös kolmiovinen cabriolet. Vuoden 1998 Kia Sportage oli ensimmäinen automalli, jossa oli varusteena polviturvatyyny.


title: Kia Sportage

text: Mallia saatiin neli- ja etuvetoisena.


title: Kia Sportage

text: Slovakiassa valmistettava Sportagen kolmas sukupolvi tuli myyntiin 2010. Sen itävaltalaisen Magnan valmistama nelivetojärjestelmä vaihtaa ajotilanteesta riippuen vetotavan etuvedosta nelivetoon suhteessa 50/50. Vuoden 2011 keväällä myyntiin tulee myös ainoastaan etuvedolla varustettu malli. Auton akseliväli on 2 640 mm ja omapainoa on 1 679 kg. Autoa ryhdytään valmistamaan myös Kiinassa Kaukoidän markkinoille.


title: Saksan vaakuna

text: Saksan vaakuna sisältää kultaisella kentällä mustan punavaruksisen kotkan. Vaakunaa kutsutaan Saksassa usein nimellä "Bundesadler" (”liittokotka”).


title: Saksan vaakuna

text: Kotka oli aluksi Pyhän saksalais-roomalaisen keisarikunnan symboli, mutta koska valtakuntaa alettiin vuosisatojen kuluessa pitää samana kuin Saksa, alettiin kotkaa pitää myös Saksan symbolina. Nykyinen vaakuna otettiin käyttöön vuonna 1919.


title: Sweeney Todd

text: Sweeney Todd on Stephen Sondheimin säveltämä ja sanoittama musikaali. Sen ensiesitys oli vuonna 1979, ja siitä on kehittynyt yksi Broadwayn kuuluimmista musikaaleista. Se perustuu 1800-luvulla syntyneeseen tarinaan sarjamurhaajaparturi Sweeney Toddista.


title: Sweeney Todd

text: Suomalainen ensi-ilta oli Suomen Kansallisoopperassa 19. syyskuuta 1997. Suomennos on Juice Leskisen.


title: Sweeney Todd

text: Sweeney Toddista sai ensi-iltansa Tim Burtonin ohjaama elokuvaversio "" vuonna 2007. Elokuvassa Sweeney Toddia esittää Johnny Depp, ja muissa rooleissa nähdään muun muassa Alan Rickman ja Helena Bonham Carter. Vuonna 2006 aiheesta on tehty myös televisioelokuva "Sweeney Todd", jonka päärooleissa esiintyvät muun muassa Ray Winstone ja Tom Hardy.


title: Goiânia

text: Goiânia on Brasiliassa sijaitsevan Goiásin osavaltion pääkaupunki. Kaupungin asukasluku oli 1 302 001 vuonna 2010. Goiâniasta on hyvät kulkuyhteydet muihin Brasilian kaupunkeihin. Turismia kaupungissa on kuitenkin melko vähän, lähinnä siellä käy vain brasilialaisia turisteja.


title: Goiânia

text: Goiásin osavaltio sijaitsee lähes keskellä Brasilian valtiota. Lähellä sijaitsee muun muassa Brasilian pääkaupunki Brasília. Pienempiä kaupunkeja, joissa goiânialaisilla on tapana käydä loma-aikana, on mm. Pirenópolis, Goiás Velho sekä Caldas Novas. Rio de Janeiro sijaitsee 1 338 kilometrin päässä ja São Paulo 926 kilometrin päässä Goiâniasta.


title: Goiânia

text: Goiânia on Suomen mittakaavassa suuri kaupunki, mutta Brasiliassa se jää isompien kaupunkien varjoon ja on siten melko tuntematon kaupunki maailmalla. Goiâniassa on paljon vapaa-ajanviettomahdollisuuksia. Setor Buenon alueella sijaitseva puisto Vaca Brava on nuorten yleinen kokoontumis- ja ajanviettopaikka. Pikku baareja ja pubeja on satoja ympäri kaupunkia. Kaupungissa on useita kauppakeskuksia, joista suurin on nimeltään "Flamboyant". Brasilialaiselle kulttuurille ominaisesti kaupungin katujen varsilla on monia ravintoloita, joissa paikalliset käyvät syömässä usein.


title: Goiânia

text: Ilmasto on kuuma ympäri vuoden. Talvella on kuivaa ja kesällä kosteaa ja sateista.


title: Goiânia

text: Brasiliasta kotoisin oleva musiikin laji sertanejo on kotoisin Goiâniasta. Sertanejo vastannee tyyliltään country-musiikkia. Sen suuria tähtiä ovat mm. Zezé Di Camargo & Luciano sekä Bruno & Marrone.


title: Nepalin kommunistinen puolue (maolainen)

text: Nepalin yhdistynyt kommunistinen puolue (maolainen) ) on Nepalissa toimiva marxilais-leniniläinen puolue. Puolue kävi sissisotaa Nepalin hallitusta vastaan vuosina 1996–2006. Kevään 2008 vaaleissa puolue nousi maan suurimmaksi, ja sen johtaja Pushpa Kamal Dahal eli "Prachanda" nousi pääministeriksi. Maolaisten johtama hallitus hallitsi Nepalia elokuusta 2008 toukokuuhun 2009.


text: Maolaiset saivat vuoden 2008 perustuslakia säätävän kokouksen vaaleissa 30,5 prosenttia äänistä ja 229 edustajaa.


text: Puolue perustettiin, kun Nepalin kommunistinen puolue (Yhtenäisyyskeskus) hajosi erimielisyyksiin. Uusi puolue käytti samaa nimeä vuoteen 1995 asti.


text: NKP(M) on maolaisten järjestöjen muodostaman Revolutionary Internationalist Movementin (RIM) ja Coordination Committee of Maoist Parties and Organizations of South Asian (CCOMPOSA) jäsen. Puolueen opiskelijajärjestö on All Nepal National Independent Students Union (Revolutionary) (ANNISU-R). Puoluetta lähellä oleva ammattijärjestö on All Nepal Trade Union Federation (Revolutionary), ANTUF(R).


text: Alkuvuodesta 2003 Nepalin hallitus arvioi että NKP(M):n riveissä oli noin 5 500 varsinaista taistelijaa ja 8 000 apujoukkojen jäsentä. Arviolta 30 % taistelijoista oli naisia. NKP(M) oli värvännyt riveihinsä myös alaikäisiä lapsisotilaita. NKP(M):n sissit operoivat sodan aikana valtaosassa Nepalia ja pitivät käytännössä hallussaan osaa maaseudusta.


title: Pariisin klubi

text: Pariisin klubi on vuonna 1956 perustettu epävirallinen julkisten velkojien yhteistyöelin, jonka tarkoituksena on etsiä koordinoituja ja kestäviä ratkaisuja velallisvaltioiden maksuvaikeuksiin. Klubin päätökset tehdään yksimielisesti ja sihteeristönä toimii Ranskan valtiovarainministeriö. Pariisin klubissa on 19 pysyvää jäsentä sekä tarpeen mukaan kutsuttavia velkojamaita.


title: Pariisin klubi

text: Pariisin klubi on epävirallinen ryhmä, eikä sillä ole kansainvälisoikeudellista perustaa. Silti sen päätöksentekoa ohjaamaan on luotu lukuisia sääntöjä ja periaatteita. Järjestelyissä pyritään eri velkojamaiden tasapuoliseen kohteluun, joten velallismaa ei voi taata jollekulle velkojalle edullisempaa kohtelua kuin klubissa on sovittu. Lainan saajalta edellytetään, että sillä on on Kansainvälisen valuuttarahasto IMF:n tukema ohjelma ja velkajärjestely perustuu ohjelmassa arvioituun rahoitusvajeeseen.


title: Pariisin klubi

text: Pysyviä Pariisin klubin jäsenmaita ovat Alankomaat, Australia, Belgia, Espanja, Irlanti, Italia, Itävalta, Japani, Kanada, Norja, Ranska, Ruotsi, Saksa, Suomi, Sveitsi, Tanska, Venäjä, Yhdistynyt kuningaskunta ja Yhdysvallat. Pariisin klubin sihteeristönä toimii Ranskan valtiovarainministeriö.


title: Morsiamen isä (vuoden 1991 elokuva)

text: Morsiamen isä () on vuonna 1991 ensi-iltansa saanut Charles Shyerin ohjaama yhdysvaltalainen komediaelokuva. Elokuvan pääosissa esiintyvät Steve Martin, Diane Keaton, Kimberly Williams ja Martin Short. Elokuva on uudelleenfilmatisointi Vincente Minnellin vuoden 1950 samannimisestä elokuvasta.


title: Morsiamen isä (vuoden 1991 elokuva)

text: Elokuva on sijalla 92 yhdysvaltalaisen kaapelitelevisioverkko Bravon valitsemien sadan hauskimman elokuvan joukossa.


title: Morsiamen isä (vuoden 1991 elokuva)

text: Elokuvan jatko-osa "Father of the Bride Part II" sai ensi-iltansa vuonna 1995.


title: Morsiamen isä (vuoden 1991 elokuva)

text: George Banks (Steve Martin) on keskiluokkainen perheenpää, jolla on oma urheilukenkiä valmistava yritys San Marinossa, Kaliforniassa. Georgen 22-vuotias tytär Annie (Kimberly Williams) aikoo mennä naimisiin Bryan MacKenzien (George Newbern) kanssa, joka on Bel-Airissa asuvan yläluokkaisen pariskunnan ainoa poika. Annie ja Bryan ovat päättäneet mennä naimisiin, vaikka ovat tunteneet toisensa vasta kolme kuukautta. George ei osaa kuvitella elämää ilman Annieta, joten hän päättää lujasti tehdä tulevista häistä niin epämukavat kuin mahdollista (varsinkin, kun kuulee häiden maksavan 250 dollaria per vieras). Georgen vaimo Nina (Diane Keaton) puolestaan yrittää saada miehensä olemaan iloinen Annien puolesta. Lopulta häät päätetään järjestää Banksien kotona, ja niitä varten palkataan omalaatuinen hääsuunnittelija nimeltä Franck (Martin Short). Sillä välin George yrittää totutella ajatukseen, että Anniesta on tullut aikuinen, jolla on oma elämä.


title: Al Misratah

text: Al Misratah (myös Misurata tai Mistrata; arabiaksi: مصراتة) on samannimisen maakunnan pääkaupunki Libyan rannikolla, noin 200 kilometriä Tripolista itään. Al Misratahissa on noin 122 000 asukasta. Kaupungin perustivat muinaiset roomalaiset nimellä Tubartis. Sen vauraus perustuu terästeollisuuteen ja vilkkaaseen satamaan.


title: Al Misratah

text: Misrata joutui Libyan sisällissodassa vuonna 2011 Muammar Gaddafin hallituksen joukkojen saartamaksi. Tällöin satoja siviilejä kuoli muun muassa sala-ampujien ja saartavien joukkojen tulituksessa. Gaddafia tukevat joukot myös surmasivat jopa kokonaisia perheitä pelotellakseen väestöä.


title: Al Misratah

text: Gaddafin surmaamisen jälkeen hänen ruumistaan esiteltiin Misratassa.


title: Velodromi

text: Velodromi eli pyöräilystadion on ratapyöräilyn suorituspaikka. Se on kahdesta suorasta ja kahdesta ne toisiinsa yhdistävästä 180 asteen käännöksen tekevästä kaarteesta koostuva rata. Radoissa on kallistukset.


title: Velodromi

text: Aikaisemmin velodromit sijaitsivat ulkona, mutta nykyään rakennetaan velodromit tavallisesti sisätiloihin, varsinkin jos niillä on tarkoitus käydä korkean tason kilpailuja. Velodromin rakentaminen on kallista ja niitä rakennetaan tavallisesti suurkisojen kuten olympialaisten tai Kansainyhteisön kisojen isäntäkaupunkeihin. Velodromit rakennetaan puusta tai betonista.


title: Velodromi

text: Ratojen pituus vaihtelee 150 ja 500 metrin väliltä, olympialaisissa minimipituudeksi on säädetty 250 metriä. Yleisin ratojen pituus on 333,33 metriä, mutta nykyisin lähes kaikki uudet velodromit ovat 250 metrin mittaisia. Radan puolikkaan pituus pitäisi olla sellainen, että se kerrottuna jollakin tasaluvulla tuottaisi tuloksen 1 000 metriä. 250 metrin radan kaltevuus on tavallisesti noin 45°, 333 ja 1/3 kilometrin radassa noin 32°. Ennen vanhaan radat rakennettiin tavallisesti yleisurheilukenttien yhteyteen ja kallistukset olivat hyvin minimaaliset. Velodromien kehittymiseen on merkittävästi vaikuttanut saksalainen Schuermannin arkkitehtitoimisto, joka rakentaa velodromeja jo kolmannessa polvessa.


title: Velodromi

text: Jokaisen radan pinnalla ovat tietyt vakiomerkinnät. Radan sisäpuolisen alueen ja itse radan välissä on sininen, noin 10 % radan leveydestä oleva väriltään sininen reunus, joka ei kuulu itse rataan. Tälle alueelle menevät ajajat "oikaisevat" ja heidät näin diskvalifoidaan. 20 senttimetriä radan sisäreunasta ulospäin on musta viiva, joka merkitsee radan pituutta. 90 senttimetriä sisälinjasta on punainen viiva. Punaisen ja mustan viivan välinen alue on paras reitti ajaa rataa ympäri, sillä tällöin sisäkautta ohittaminen ei onnistu. Maaliviiva on valkoinen viiva mustalla pohjalla ja se sijaitsee etusuoran päässä. Kummankin suoran keskellä on punaiset radan poikki menevät takaa-ajokilpailuissa käytettävät viivat. 200 metriä ennen maalia on valkoinen poikkiviiva, joka merkitsee, että maaliin on matkaa 200 metriä. Lisäksi vähintään 2,5 metrin päässä sisäreunasta kulkee sininen viiva. Pariajossa ajovuoroaan odottava pari odottaa viivan yläpuolella.


title: Pyhä Eugenius I

text: Pyhä Eugenius I (k. 657)The Book of Saints: 193. oli paavina 10. elokuuta 654 – 2. kesäkuuta 657. Hän oli syntyjään roomalainen. Ennen paaviksi tuloaan hän toimi pappina ja tuli tunnetuksi hyväntekeväisyydestä, hurskaudesta ja lempeydestä.


title: Pyhä Eugenius I

text: Hänen edeltäjänsä oli syrjäytetty monoteletismiä koskevan kiistan takia, ja myös Eugenius I joutui ottamaan paavina asiaan kantaa. Hän lähetti sopuisan kirjeen Konstantinopoliin, mutta Konstantinopolin patriarkan vastaus ymmärrettiin provokatiiviseksi Roomassa ja kansa vaati paavia julistamaan Konstantinopolin kirkonkiroukseen. Asiasta nousi kiista Bysantin ja Rooman välille, mutta muslimien hyökkäys Rodokselle vuonna 654 ja sitä seurannut murskaava voitto johti Bysantin keisarin Konstans II:n äkilliseen pakoon, ja näin asia jäi sivuun ja Eugenius I säästyi edeltäjänsä kohtalolta.


title: RFK Stadium

text: RFK Stadium ("Robert F. Kennedy Memorial Stadium") on baseball- ja jalkapallostadion Yhdysvaltojen pääkaupungissa Washingtonissa. Stadionilla pelaa kotiottelunsa sekä Yhdysvaltojen jalkapallon pääsarjan Major League Soccerin joukkue D.C. United.


title: RFK Stadium

text: RFK Stadiumin istumakapasiteetti on yli 56 000 katsojapaikkaa. Stadion oli alun perin nimeltään D.C. Stadium, mutta se nimettiin uudelleen edesmenneen senaattorin Robert F. Kennedyn mukaan vuonna 1969. Amerikkalaisen jalkapallon ammattilaisliiga NFL:n joukkue Washington Redskins pelasi kotiottelunsa vuosina 1961-1996 RFK Stadiumilla. Stadionia käytettiin myös vuoden 1994 jalkapallon maailmanmestaruuskilpailujen yhtenä näyttämönä.


title: Rääveli

text: Rääveli tarkoittaa seuraavia:


title: Visiiri

text: Visiiri oli islamilaisessa maailmassa korkea-arvoinen ministeriä vastaava poliittinen virkamies ja joskus myös uskonnollinen neuvonantaja. Nimitys on persialaislähtöinen ja merkitsee avustajaa. Visiirejä toimi muslimimonarkioissa kalifien, emiirien, ja sulttaanien palveluksessa.


title: Visiiri

text: Osmanien valtakunnassa suurvisiiri oli vuoteen 1922 pääministeriä vastaava valtion korkein virkamies.


title: Visiiri

text: Termin persialaistaustaan ( "vazīr") viittaisi päätöstä tai lakidokumenttia merkitsevä sana "vizīr", sekä itä-Persian avestankielinen sana "vīcira", joka tarkoittaa säätäjää, asettajaa. Kuitenkin sana "wazir" esiintyy koraanissa ("Totisesti, Me annoimme Moosekselle Pyhän Kirjan ja määräsimme hänen veljensä Aaronin hänen avustajakseen"), jossa yhteydessä "wazir" tarkoittaa auttajaa tai avustajaa. Ajan saatossa "avustaja" tuli merkitsemään "sijaista" tai "edustajaa" ja Abbasidien kalifaatissa "wazir" tarkoitti seuraavaksi ylintä siviilivirkamiestä kalifin jälkeen. Tämä viittaisi termin arabilais-islamilaiseen taustaan.


title: Visiiri

text: Visiireille annettuja arvonimiä olivat mm. "pašša, sāhib, āsaf, wekil, nāzir" ja "lala". Tyypillisesti visiirille myönnettiin paššan arvonimi.


title: Visiiri

text: Osmanien valtakunnassa visiirit olivat korkea-arvoisimpia virkamiehiä. He olivat keisarillisen neuvoston jäseniä ja toimivat hallinnollisissa tehtävissä, jotka vastaavat nykyajan ministerin tehtäviä. Myös strategisesti tärkeiden provinssien, kuten Egyptin ja Unkarin provinssien kuvernöörille sekä janitsaarien päällikölle ja laivaston suuramiraalille saatettiin myöntää visiirin arvo. Myös osa 1800-luvun kabinettiministereistä kantoi visiirin virkanimeä.


title: Visiiri

text: Ensimmäinen osmanien visiiriksi nimitetty oli Alaeddin pašša, joskin hänet on myöhemmin luettu suurvisiiriksi, sillä hänen toimenkuvansa vastasi myöhemmin käyttöön otettua suurvisiirin virkaa. Vuodesta 1385 aina Konstantinopolin valtaukseen 1453 saakka osmanien visiirit ja suurvisiirit tulivat nimenomaan Çandarli-suvun jäsenistä. Tällöin petosta epäillyt Mehmed II Valloittaja teloitutti suurvisiirinsa ja asetti tilalle yhden kenraaleistaan. Tästä muutoksesta lähtien visiirit ja suurvisiirit olivat usein sotilastaustaisia 1600-luvun alkuun saakka. Samana aikakautena monet visiireistä olivat syntyperältään muita kuin turkkilaisia ja he olivat usein taustaltaan kristittyinä syntyneitä orjia. Erityisesti 1430-1550 suuri osa visiireistä tuli köyhiltä seuduilta Albaniasta sekä slaavilaisilta alueilta. Heidät oli värvätty orjiksi devshirme-järjestelmän kautta osmanien sotaretkien yhteydessä. Tämän jälkeen monet visiirit tulivat samoista syistä Kroatiasta, Unkarista ja Itävallasta. Orjista onnekkaimmat ja kyvykkäimmät olivat saaneet korkeatasoisen koulutuksen joko hovissa tai muissa osmanien instituutioissa, ja he saattoivat nousta urallaan jopa valtakunnan toiseksi tärkeimmäksi mieheksi.


title: Visiiri

text: Visiirin virka ei aina tuonut turvaa kantajalleen, sillä sulttaanin epäsuosioon joutuminen saattoi merkitä jopa kuolemaa. Jotkut visiirit osallistuivat juonitteluihin ja kapinojen sytyttämiseen. Erityisesti Kösem Sultanin aikana 1600-luvun alkupuolella hovissa juoniteltiin paljon ja visiireistä muodostuvan korkeimman neuvoston henkilöstöä vaihdettiin tämän tästä.


title: Ani DiFranco

text: Ani DiFranco (synt. Angela Marie Difranco, 23. syyskuuta 1970 Buffalo, New York) on laulaja, kitaristi ja lauluntekijä. Hän on hyvin tuottelias muusikko, joka on julkaissut levyn joka vuosi vuodesta 1990 lähtien, lukuun ottamatta vuotta 2000. Hän on nauttinut suurta kulttisuosiota ja hänet tunnetaan sanavalmiina feministinä.


title: Suomen Rahapaja

text: Suomen Rahapaja Oy on Suomen valtion omistama käyttö- ja juhlakolikoita sekä kolikkoaihioita valmistava yritys, jonka kohdemarkkina-alueet ovat Eurooppa, Aasia, Afrikka ja Latinalainen Amerikka. Yhtiön käyttöraha- ja aihioasiakkaita ovat keskuspankit, valtiovarainministeriöt sekä rahapajat eri puolilla maailmaa. Juhlarahojen osalta yhtiö palvelee niin kuluttajia kuin jälleenmyyjiä.


title: Suomen Rahapaja

text: Rahapaja perustettiin keisari Aleksanteri II:n päätöksellä vuonna 1860, ja toiminta käynnistyi elokuussa 1864 Helsingin Katajanokalla. Ensimmäisenä tuotantoeränä oli 30 000 kappaleen erä yhden pennin kolikoita Suomen Pankille. Ensimmäiset markat lyötiin 15. lokakuuta 1864. Vuonna 1951 käynnistyi juhlarahatuotanto, jolloin lyötiin Helsingin vuoden 1952 olympialaisia varten juhlaraha ja samalla maailman ensimmäinen olympiaraha. Vuonna 1988 Rahapaja avasi tuotantolaitoksen Vantaalle.


title: Suomen Rahapaja

text: Vuonna 1993 siihen asti valtiovarainministeriön virastona toiminut laitos muuttui osakeyhtiöksi. Sittemmin Rahapaja on ostanut Tillanderin mitalivalmistuksen ja Kultateollisuus Oy:n ja tekee nykyään rahojen lisäksi erilaisia jalometallituotteita.


title: Suomen Rahapaja

text: Rahapaja oli avainasemassa eurokolikoiden materiaalisuunnittelussa vuonna 1998. Se on myös yksi eurokolikoita lyövistä rahapajoista Euroopassa, ja lyö kolikoita Suomen lisäksi Kreikkaan, Luxemburgiin, Sloveniaan, Kyprokselle, Irlantiin ja Viroon.


title: Suomen Rahapaja

text: Vuonna 2001 Rahapaja osti AB Myntverketin (Ruotsin rahapaja) ja vuonna 2003 puolet Det Norske Myntverketin (Norjan rahapaja) osakkeista. Vuodesta 2007 lähtien Ruotsin kolikot on valmistettu Suomessa, ja Rahapaja lopettikin Ruotsin toimintonsa Myntverketissä vuonna 2011 kannattamattomana. Saman vuoden huhtikuussa Rahapaja osti saksalaisen raha-aihioiden valmistajan Saxonia Eurocoin GmbH:n, josta tuli Saksan tytäryhtiö Mint of Finland GmbH.


title: Suomen Rahapaja

text: Vuonna 2010 tuli kuluneeksi 150 vuotta yhtiön perustamisesta. Juhlavuoden kunniaksi yhtiön nimi vaihdettiin Rahapaja Oy:stä takaisin Suomen Rahapaja Oy:ksi. Samalla julkistettiin uusi ilme ja tunnus; yhtiön logo vaihdettiin runsaudensarvesta leijonaksi, joka on saanut vaikutteita Suomen vaakunasta.


title: Suomen Rahapaja

text: Nykyisin Suomen Rahapaja -konserniin kuuluvat Suomen emoyhtiön lisäksi Saksan yhtiö (Mint of Finland GmbH) sekä Espanjan kuninkaallisen rahapajan (Fábrica Nacional de Moneda y Timbre – Real Casa de la Moneda) kanssa puoleksi omistettu espanjalainen aihiovalmistaja Compañia Europea de Cospeles, S.A. (CECO SA).


title: Suomen Rahapaja

text: Suomen Rahapaja on viennillä mitattuna yksi maailman merkittävistä rahapajoista, ja vuonna 2017 viennin osuus sen liikevaihdosta oli 95%.


title: Suomen Rahapaja

text: Vuosina 1864–2006 Rahapajan kulloisenkin johtajan sukunimen ensimmäinen kirjain lyötiin kolikoihin. Vuodesta 2007 lähtien rahapajan johtajan nimikirjain on korvattu Rahapajan logolla.


title: Siveysvyö

text: Siveysvyö oli etenkin varhaisella uudella ajalla käytetty raudasta tai nahasta valmistettu laite, joka suunniteltiin vaimon uskollisuuden tai nuoren naisen neitsyyden varmistamiseksi.


title: Siveysvyö

text: Siveysvyö oli yleensä metallinen vyötärön ympäri ja haarojen välistä kulkeva vanne, jossa oli pienet, usein teräväreunaiset reiät ulostamista ja virtsaamista varten. Vaikka paremmissa malleissa saattoi olla pehmusteita, oli siveysvyötä epämukava käyttää.


title: Siveysvyö

text: Vuosisatoja toistetun myytin mukaan varhaiskeskiajan ristiretkeläisten vaimot pakotettiin käyttämään siveysvöitä heidän miestensä poissa ollessa. Tosiasiassa vöiden käyttö oli keskiajalla harvinaista ja niitä hankittiin ilmeisesti lähinnä kuriositeetteina matkoilta. Ensimmäiset tunnetut siveysvyöt ovat 1400-luvun Italiasta. Joidenkin aiemmin museoissa esillä olleiden siveysvöiden autenttisuus on kyseenalaistettu.


title: Siveysvyö

text: Nykyään siveysvyötä muistuttavaa laitetta voidaan käyttää seksileluna.


title: Donus

text: Donus oli paavina 2. marraskuuta 676 – 11. huhtikuuta 678. Hän oli syntyjään roomalainen. Paavina ollessaan Donus päällystytti Pietarinkirkon etupihan ja siihen liittyvän atriumin ja restauroi muitakin suuria kirkkoja Roomassa. Hänen aikanaan nestoriolaisuus nosti uudelleen päätään – eräästä roomalaisesta luostarista löytyi nestorilaisiksi laskettavia munkkeja. Donus hajotti heidän ryhmänsä ja antoi luostarin muille munkeille. Donus kuoli vuonna 678 ja hänet haudattiin Pietarinkirkkoon.


title: Agatho

text: Agatho (s. n. 577 – 681)The Book of Saints: 12 oli paavina 27. kesäkuuta 678 – 16. tammikuuta 681. Hän oli syntynyt Sisiliassa varakkaaseen kreikkalaisperheeseen, ja hänen kerrotaan lahjoittaneen omaisuutensa pois liittyessään luostariin Palermossa.


title: Agatho

text: Hänen paaviuskautensa päätapahtuma oli kuudes ekumeeninen kirkolliskokous, joka virallisesti tuomitsi monotelitismin. Katolinen kirkko on julistanut hänet pyhimykseksi ja hänen päiväänsä vietetään 10. tammikuuta.


title: Svenska litteratursällskapet i Finland

text: Svenska litteratursällskapet i Finland r.f. (lyhenne SLS) on tieteellinen seura, jonka tarkoituksena on vaalia, kehittää ja välittää suomenruotsalaista kulttuuriperintöä. Seura perustettiin vuonna 1885 Johan Ludvig Runebergin muistoksi.


title: Svenska litteratursällskapet i Finland

text: Seura harjoittaa arkisto-, kustannus- ja tutkimustoimintaa. Seuran tärkeimpiä julkaisuja ovat Runebergin ja Zacharias Topeliuksen kootut teokset. Seura jakaa vuosittain stipendejä ja kirjallisuuspalkintoja, joista tärkein on Tollanderin palkinto. Seura omistaa ja hallinnoi Svenska kulturfondenia sekä ylläpitää Porvoossa sijaitsevaa Runoilijakotia.


title: Svenska litteratursällskapet i Finland

text: Vuoden 2015 lopussa SLS:n hallinnoiman omaisuuden arvo oli noin 1,5 miljardia euroa, joka koostuu SLS:n ja Svenska kulturfondenin (SKF) rahastoista. SLS sijoittaa pääasiassa kotimaisiin ja ruotsalaisiin kansainvälisesti toimiviin pörssiyhtiöihin. Seura on monen suomalaisen pörssiyhtiön suurimpia osakkeenomistajia. Sillä on omistuksia muun muassa Aktiassa (8,49 %) ja Stockmannissa (7,58 %).


title: Svenska litteratursällskapet i Finland

text: Seuralla on ollut huomattavia omistuksia eri yrityksissä, muun muassa SYP-pankissa, Kymin Oy:ssä ja Wärtsilässä.


title: Terry Crews

text: Terrence Alan "Terry" Crews (s. 30. heinäkuuta 1968 Flint, Michigan) on yhdysvaltalainen näyttelijä ja entinen amerikkalaisen jalkapallon pelaaja.


title: Terry Crews

text: Crews näyttelee sarjassa "Lapsuuteni luuserina" Chrisin isää Juliusta, jolla aika ajoittain on hankaluuksia vaimonsa (Tichina Arnold) kanssa. Hän on esiintynyt komediaelokuvissa "Friday After Next", "Saran suloinen kosto", "White Chicks" ja elokuvassa "Luunmurskaajat", jossa nähdään myös Adam Sandler. Hänellä on myös roolit elokuvissa "The Expendables", "The Expendables 2" ja "The Expendables 3".


title: Terry Crews

text: Urheilu-urallaan Crews pelasi NFL-liigassa yhteensä 32 peliä edustaen Los Angeles Ramsia, San Diego Chargersia ja Washington Redskinsia.


title: Terry Crews

text: Crews on ollut naimisissa laulaja Rebecca King Crewsin kanssa vuodesta 1990 saakka ja heillä on viisi yhteistä lasta. Crews tunnusti julkisesti vuonna 2014 olevansa pornoaddikti ja menneensä ongelmastaan katkaisuhoitoon vuonna 2008.


title: Dioraama

text: Dioraama () on osittain kolmiulotteinen maisemamalli tai asetelma, joka esittää esimerkiksi historiallista tapahtumaa tai tilannetta luonnossa. Dioraamoja käytetään yleensä museoissa elävöittämään ja havainnollistamaan näyttelyitä.


title: Dioraama

text: Ensimmäisen dioraaman rakensi valokuvauksen pioneeri Louis Daguerre vuonna 1822. Daguerren dioraamassa vaihtuivat näkymät 15 minuutin välein. Vaihtelut toteutettiin erilaisten mekaanisten kojeiden, valon ja peilien avulla. Nykyajan tunnetuimpia dioraamoja ovat New Yorkin luonnontieteellisen museon (American Museum of Natural History) suuret dioraamat, jotka valmistettiin museon kuraattorin Frank M. Chapmanin johdolla. Nämä dioraamat ovat olleet useiden muiden museoiden dioraamojen esikuvina.


title: Dioraama

text: Dioraamat ovat ikään kuin ikkunoita toiseen todellisuuteen. Niissä käytetään tavallisesti kaltevia tai kaarevia pintoja ja taustamaalauksia, jotta voidaan antaa katsojille vaikutelma todellista suuremmasta tilasta. Taemmas sijoitetut esineet voidaan myös tehdä normaalia pienemmiksi, jolloin vahvistetaan syvyysvaikutelman illuusiota.


title: Dioraama

text: Tyypillisimpiä dioraamoja ovat luonnontieteellisten museoiden asetelmat, joissa käytetään täytettyjä eläimiä. Tällaisia dioraamoja on esillä esimerkiksi Helsingin luonnontieteellisessä museossa (entinen Eläinmuseo). Historiaan keskittyvissä museoissa saatetaan käyttää myös pienoiskokoisia dioraamoja, jossa pienoissotilaat on ryhmitelty pienoiskokoiseen maastoon jäljittelemään jotakin kuuluisaa taistelua.


title: Dioraama

text: Pienoismallien rakentamisen yksi alalaji on mallisarjasta rakennetun pienoismallin tai figuurien sijoittaminen osaksi pienoiskokoista dioraamaa. Yksinkertaisimmillaan dioraama voi olla esimerkiksi lentokonedioraamassa sopivalla värillä maalattu tasainen alusta, simuloimassa lentokentän pintaa.


title: Life (vuoden 1999 elokuva)

text: Life on Ted Demmen ohjaama komedia-/draama-elokuva, joka valmistui vuonna 1999. Elokuvan pääosissa esiintyvät Eddie Murphy ja Martin Lawrence, joiden lisäksi elokuvassa nähdään myös muun muassa Bernie Mac, Anthony Anderson, Miguel A. Núñez Jr. ja Bokeem Woodbine.


title: Leo II (paavi)

text: Leo II (611–683) oli syntyjään sisilialainen ja toimi paavina tammikuusta 681 – 3. heinäkuuta 683.The Book of Saints, s. 340. Hänet valittiin melko pian edeltäjänsä kuoleman jälkeen, mutta paaviksi nimittämiseen meni yli vuosi, lähinnä koska hän irtisanoutui paavi Honorius I:n aikakaudella käyttöönotetusta monoteletismista. Leon lyhyen virkakauden tärkein saavutus oli kuudennen ekumeenisen kirkolliskokouksen päätösten käytäntöön saattaminen. Katolinen kirkko on julistanut hänet pyhimykseksi, ja hänen päiväänsä vietetään 3. heinäkuuta.


title: Leo II (paavi)

text: Hänet tunnettiin muusikkona, ja hänen aikanaan restauroitiin useita kirkkoja.


title: Brian Grazer

text: Brian Grazer (s. 12. heinäkuuta 1951 Los Angeles, Kalifornia) on yhdysvaltalainen elokuvien ja televisio-ohjelmien tuottaja, joka perusti Imagine Entertainmentin Ron Howardin kanssa.


title: Brian Grazer

text: Hän on tuottanut useita menestyksekkäitä elokuvia kuten "Kaunis mieli" sekä "Apollo 13". Lisäksi hän on ollut tuottajana muun muassa "Bumerangi", "Da Vinci -koodi" sekä "8 Mile" -elokuville.


title: Tornio ja ensimmäinen maailmansota

text:
Vuosien 1914–1918 aika muodosti pienelle rajakaupungille Torniolle ja sen Ruotsin puoleiselle sisarkaupungille Haaparannalle historiallisen ja poikkeavan ajanjakson. Sinä aikana liikennemäärät ja maailmankuulut henkilöt kulkivat kaupunkien kautta, rajakaupungeista muodostui vankeinvaihtopiste, alue muodosti jääkäriliikkeen salaisen kulkureitin keskeisen paikan ja Tornio sai kokea myös Suomen vapautumisen ensi tuskat taistelujen muodossa.
Ensimmäisen maailmansodan sytyttyä Torniosta muodostui ainoa yhteys Venäjän läntisiin liittolaisiin. Ensi vaiheessa ainoan yhteyden Haaparannan ja Tornion välillä muodosti maayhteys Suensaaren pohjoisosasta Näränperän kautta ja saaren eteläosasta puinen Handolinin silta ("Handolinska bron"). Rautatie oli siinä vaiheessa rakennettu Tornioon nykyisen rautatieasemalle asti ja Ruotsin puolella Karunkiin. Liikennemäärien ja tavaroiden suunnattoman lisäyksen vuoksi rautatien teko Torniosta Karunkiin käynnistettiinkin välittömästi syksyllä 1914.


title: Tornio ja ensimmäinen maailmansota

text: Keisarillinen Saksa oli julistanut sodan Venäjälle 1. elokuuta 1914. Jo edellisenä päivänä Venäjän keisarikunta, Suomen suuriruhtinaskunta sen osana, oli julistettu sotatilaan. Näin Venäjällä oleskelevista saksalaisista ja heidän kanssaan liitossa olevan Itävalta-Unkarin kansalaisista tuli vihollisia, joiden tuli poistua maasta kolmen vuorokauden kuluessa. Tämä näkyi välittömästi Tornion-Haaparannan raja-alueella. Lisäksi monien muidenkin maiden kansalaiset halusivat päästä nopeasti kotimaahansa.


title: Tornio ja ensimmäinen maailmansota

text:
Tornioon alkoi saapua junalla päivittäin satoja Venäjältä poispyrkiviä ulkomaalaisia. Päivittäin junat toivat kerrallaan jopa yli 1 000 maasta poistuvaa. Parin ensimmäisen sotaviikon aikana kaupungin kautta kulki noin 30 000 pakolaista eli 20 kertaa kaupungin silloinen asukasluku. Näin suurien ihmismäärien kuljettaminen ei tietystikkään ollut ongelmatonta. Kaupunkien, Tornion ja Haaparannan, majoitustilat olivat tupaten täynnä. Loppukesästä ja alkusyksystä oli vielä mahdollisuutta yöpyä taivasalla, mutta syksyn mittaan
majoittamisesta tuli suuri haaste.


title: Tornio ja ensimmäinen maailmansota

text: Tilanne saatiin syksyn mittaan jotensakin hallintaan, sillä eteläisestä Suomesta erityisesti Raumalta Gävleen oli käynnistynyt yhteys. Joulukuun alussa kuitenkin kolme ruotsalaista laivaa ajoi miinaan Porin edustalla. Tämä pysäytti kerralla liikenteen eteläisestä Suomesta, ja liikenteen paine siirtyi jälleen täysin Tornion-Haaparannan välille.


title: Tornio ja ensimmäinen maailmansota

text: Ajan luonnetta on myöhemmin muistellut jääkärikenraaliluutnantti Wiljo Tuompo, jonka isä oli ensimmäisen maailmansodan aikaan Peräpohjolan kansanopiston johtaja. Silloinen jääkäri Tuompo tunsi hyvin Tornion seudun:


title: Tornio ja ensimmäinen maailmansota

text: Matkustajaliikenteen lisäksi tavarakuljetukset toivat oman näkyvän osansa tässa tilanteessa. Suuret huolinta- ja välitysliikkeet perustivat suuria toimistojaan Tornion-Haaparannan alueelle. Tilanteen teki ongelmalliseksi Ruotsin rautatieyhteyden ulottuminen Ruotsin Karunkiin eli noin 40 kilometriä Haaparannasta ja Torniosta. Suomen senaatti ja Venäjän keisarillinen ministerineuvosto päättivät rakentaa radan Torniosta Suomen Karunkiin mahdollisimman pian. Niinpä rakennustyöt käynnistyivät 8. marraskuuta 1914. Rataa rakennettiin valtavalla vauhdilla keinovalaistuksessa 1900 miehen voimin. Rata valmistui 5. tammikuuta 1915 eli kahdessa kuukaudessa. Jäätie Suomen ja Ruotsin Karungin välillä Tornionjoen yli oli vilkkaassa käytössä talvikuukaudet. Karungissa rajan ylitti kevätkaudella 1915 noin 120 000 ihmistä. Rautatien käyttö jouduttiin kuitenkin lopettamaan huhtikuun lopussa, sillä se oli rakennettu niin heikosti talvikuukausina, että kuljetukset eivät siinä enää onnistuneet.


title: Tornio ja ensimmäinen maailmansota

text: Liikenne Karungissa rauhoittui kesään mennessä, sillä ruotsalaiset saivat rakennettua oman ratansa Karungista Haaparannalle. Tavarat toki jouduttiin kuljettamaan joen yli Haaparannan ja Tornion välillä. Talvikeleillä matka tehtiin jään yli, ja kesäkautena useiden erilaisten lauttojen avulla ja edelleen läpi Tornion kaupungin Näränperän kautta. Tämä asetti kaupungin kadut ja yhdystien kovalle kuormitukselle.


title: Tornio ja ensimmäinen maailmansota

text: Ruotsin ja Norja julistautuivat ensimmäisessä maailmansodassa puoluettomiksi. Tammikuussa 1915 Ruotsi kielsi sotatarvikkeiksi katsottujen tuotteiden kuljetuksen alueensa kautta, joka vaikeutti erityisesti Venäjän ja sen länsiliittoutuneiden, Iso-Britannian ja Ranskan, välisiä asetoimituksia. Länsiliittoutuneet toimittivat Venäjälle aseita heti sodan alkuvaiheessa, joka syksyllä 1914 oli vielä mahdollista meritse avoimiin venäläissatamiin. Talvi oli tulossa ja sulki kuljetusreittejä pitkäksi aikaa., Puolueeton Norja harjoitti länsiliittoutuneisiin nähden ""hyväntahtoista puolueettomuutta"" ja salli asetoimitukset alueensa kautta.


title: Tornio ja ensimmäinen maailmansota

text: Sotatarvikkeiden kuljetukset Norjan Skibotnista käynnistyivät 1. maaliskuuta 1916 ja kestivät noin 70 päivää eli 10. toukokuuta 1916 asti. Kuljetettavaa tavaraa tuli Skibotniin laivarahtina 3000 tonnia. Karunkiin siitä saatiin 1500 tonnia lopun jäädessä matkan varrelle Tornionlaakson välivarastoihin. Kesäkuun lopussa 1916 tavaraa oli enää matkan varrella Muoniossa 80 tonnia.


title: Tornio ja ensimmäinen maailmansota

text: Vuoden 1916 kuljetussesongilla oli myös oma paikallinen nimensä - "kassitalvi". "Kassi" viittasi Peräpohjolassa käytetyn norjankielestä tulleen nimityksen mukaan laatikoihin, joissa kuljetettiin sotilastarvikkeita kuten kivääreitä, patruunoita ja piikkilankaa.


title: Tornio ja ensimmäinen maailmansota

text: Kauppatavaroiden lisäksi Tornion ja Haaparannan kautta kuljetettiin koko läntisen ja itäisen Euroopan välinen postiliikenne. Vuoden 1915 alkupuoliskolla kuljetettin kaikkiaan 1,3 miljoonaa postipakettia. Posti kuljetettiin kesäkautena proomuilla Tornion ja Haaparannan välillä. Tornion aseman yhteydteen rakennettin lajitteluhalli, jossa voitiin lajitella 50 vaunulastillista postia. Töissä oli 26 henkilöä lajittelutehtävissä. Vuonna 1916 postia kuljetettiin ennätysmäärä eli kaikkiaan 6,1 miljoonaa postilähetystä.


title: Tornio ja ensimmäinen maailmansota

text: Helsingin ylioppilaspiireissä käynnistettiin marraskuussa 1914 keskustelut Saksan kanssa mahdollisuudesta saada sotilaskoulutusta. Osittain salateitse lähes kaksi sataa nuorta miestä siirtyi ensin Ruotsiin ja sieltä edelleen Saksaan koulutettaviksi Pfadfinder-kurssille. Kyse oli partioliikkeeseen viittaavasta peitenimestä. Pääreittinä Suomesta poistumiseen oli Tornion-Haaparannan välinen rajanylityspaikka. Tornion etapissa keskeisin toimija oli Eero Heickell. Heinäkuussa 1915 saapuivat jääkärit Heikki Kekoni ja Wiljo Tuompo huolehtimaan jääkäreiden vastaanotosta Haaparannalle. Tätä vastaanottotoimintaa varten he perustivat Haaparannalle ns. "Halkokonttorin" osoitteeseen Länsikatu 74.


title: Tornio ja ensimmäinen maailmansota

text: Vuoden 1915 syksyllä Saksa päätti nostaa suomalaisosaston vahvuuden 2 000 mieheen. Suomessa aloitettiin koko maata kattava salainen värväys. Tällä kertaa rajanylitys ei voinut tapahtua enää entisellä tavalla, vaan m.m. rajanylitys Kemistä meren yli Haaparantaan ja Seittenkariin muodosti uuden salaisen kulkureitin. Myös pohjoisemmat paikat Tornionjokilaaksossa olivat rajanylityspaikkoina. Etelämpänä Merenkurkku muodosti oman reittinsä.


title: Tornio ja ensimmäinen maailmansota

text: Tilanteen teki entistä hankalammaksi venäläisten saatua tietoa laittomista nuorten miesten rajanylityksistä. Torniossa vangittiin 23. joulukuuta 1915 pfadfinder Edvard Bruhn. Bruhn oli hoitanut yhtä jääkäriliikkeen värväyselimistä, ns. "Liisankadun toimistoa" Helsingissä. Kiinni jouduttuaan vasta 21-vuotias Bruhn paljasti kuulusteluissa tietonsa.


title: Tornio ja ensimmäinen maailmansota

text: Toiminnan paljastumisen vuoksi vartiointi rajalla kiristyi. Tornion ja Kemin reitin käyttö vuoden 1916 tuli mahdottomaksi. Toiminta suuntautui kaukaisemmille erämaareiteille, ja rajanylitys tapahtui ylempänä Tornionjokilaaksossa. Tornionseudun etapin jäsenet kuten Heickell joutuivat poistumaan maasta. Heickell pakeni Ruotsiin toukokuussa 1916.


title: Tornio ja ensimmäinen maailmansota

text: Itärintamalla sotaa käyvien valtioiden eli Venäjän, Saksan ja Itävalta-Unkarin edustajat neuvottelivat talvella 1915 Tukholmassa kansainvälisen Punaisen Ristin suojeluksessa Ruotsin prinssi Carlin johdolla invalidisotavankien avustamisesta ja heidän vaihtamisestaan vuoden 1906 Geneven ja vuoden 1907 Haagin sopimusten mukaisesti.


title: Tornio ja ensimmäinen maailmansota

text: Tornioon oli jo siihen mennessä välitetty vangeille osoitettuja lahjapaketteja sekä vankien ja heidän omaistensa välistä kirjenvaihtoa.


title: Tornio ja ensimmäinen maailmansota

text: Invalidisotavankien vaihdosta päästiin sopimukseen, mutta käytännön järjestelyt veivät oman aikansa keväällä 1915. Ruotsi asetti kaksi sairaalalaivaa Ruotsin Trelleborgin ja Saksan Sassnitzin välille. Trelleborgin ja Haaparannan väliseen junaliikenteeseen varustettiin neljä sairaalajunaa. Venäläiset perustivat vastaavat yhteydet Tornion ja Pietarin välille.


title: Tornio ja ensimmäinen maailmansota

text: Ensimmäinen sairaalajuna saapui Pietarista Tornioon 11. elokuuta 1915 ja toi 250 keskusvaltojen invalidisotavankia. Tornion kansakoululle Suensaareen oli perustettu sotasairaala, jossa heitä hoidettiin viikon ajan. Sen jälkeen vangit siirrettiin Tornionjoen yli kahdella torniolaisen Kulju-laivan vetämällä proomulla, jotka Punainen Risti oli varustanut tätä kuljetusta varten. Ensimmäistä siirtoa J. Gustav Svanberg kuvaa kirjassaan seuraavasti:


title: Tornio ja ensimmäinen maailmansota

text: Viralliset avajaiset järjestettiin vasta viikkoa myöhemmin eli 18. elokuuta 1915, jolloin 250 Theresienstadtin vankileiriltä lähetettyä venäläistä sotainvalidia saapui Haaparannalle. Vastaanottajina oli m.m. kenraalikuvernööri Albert Seyn, Oldenburgin prinssi Aleksanteri, Oulun läänin kuvernööri af Enehjelm, kunniakomppania, soittokunta ja paljon yleisöä. Kuljetusten järjestelyissä keskeistä roolia näytellyt prinssi Carl ja hänen puolisonsa prinsessa Ingeborg vierailivat rajalla maaliskuussa 1916. Myöhemmin rajakaupungeissa vieraili myös Venäjän hovia lähellä oleva suuriruhtinas Kirill.


title: Tornio ja ensimmäinen maailmansota

text: Invalidikuljetusten yhteydessä tapahtui myös onnettomuus. Holmsvedenin aseman läheisyydessä Hälsinglandissa junien törmäyksessä kuoli 10 ja loukkaantui 16 invalidia. Invalidikuljetusten rasitukset koituivat myös osalle liian rankoiksi. Niinpä menehtyneitä keskusvaltojen sotainvalideja - kaikkiaan noin 200 - haudattiin Haaparannan hautausmaalle. Vastaavasti venäläiset kuolleet haudattiin Tornion hautausmaalle. Kuljetukset jatkuivat aina tammikuulle 1918. Elokuun 1915 ja tammikuun 1918 välisenä aikana kuljetettiin kaikkiaan 63 463 sotainvalidia. Heistä 37 295 venäläistä, 22 123 itävalta-unkarilaista, 3 617 saksalaista ja 453 turkkilaista.


title: Tornio ja ensimmäinen maailmansota

text: Sodan syttyessä elokuussa 1914 Venäjältä poistuivat Suomen kautta vihollisiksi tulleiden Itävalta-Unkarin ja Saksan lähettiläät. Elokuun alussa matkusti myös Venäjän leskikeisarinna Maria Fjodorovna tyttärensä suuriruruhtinatar Ksenia Aleksandrovna Romanovan kanssa leskikeisarinnan synnyinmaasta Tanskasta Ruotsin kautta Venäjälle. Leskikeisarinna saapui erikoisjunalla Ruotsin Karunkiin, josta hän jatkoi matkaa autokuljetuksella Tornioon ja edelleen junalla Pietariin. Keisarinnan käyttämä keisarillinen juna siirrettiin Tornion puolelle vasta maaliskuussa 1917, jolloin rakennettiin Haaparannan ja Tornion välisen Tornionjoen jään yli väliaikainen rautatie.


title: Tornio ja ensimmäinen maailmansota

text: Vähän myöhemmin Venäjältä tuli Battenbergin prinsessa Louise, myöhemmin Ruotsin kuningatar, äitinsä Viktorian kanssa. He olivat vierailleet Viktorian sisaren suuriruhtinatar Elisabet Fjodorovnan luona Pietarissa. Vähän myöhemmin elokuussa 1914 keisari Nikolai II:n nuorempi veli suuriruhtinas Mikael Aleksandrovitš palasi Englannista myös Haaparanta-Tornion kautta Venäjälle.


title: Tornio ja ensimmäinen maailmansota

text: Muitakin sen ajan kuninkaallisia kulki rajakaupunkien kautta. Huhtikuussa 1916 Venäjälle matkusti Kreikan silloisen kuninkaan Konstantinin veli prinssi Kristofer ja kesällä 1916 samaa reittiä hänen veljensä prinssi Nikolaos. Huhtikuun lopussa 1916 Pietarista saapuivat Serbian silloinen kruununprinssi Aleksanteri ja pääministeri Nikola Pašić matkalla Englannin kautta kotimaahansa.


title: Tornio ja ensimmäinen maailmansota

text: Muitakin merkkihenkilöitä kulki vilkkaassa rajaliikenteessä Haaparannan ja Tornion kautta. Maailmansodan alkuvaiheessa lokakuussa 1914 palasi kuuluisa bassoääninen venäläinen oopperalaulaja Fjodor Šaljapin Ranskasta Venäjälle. Syksyllä 1915 kuuluisa venäläinen oopperalaulaja Andrejeva Skilonz matkusti kaupunkien kautta Pietariin. Joulukuussa 1916 keisarillisen baletin kuuluisa tanssija Mathilde Krzesinska matkusti rajakaupunkien kautta Ranskan Rivieralle. Koska Venäjä oli maailmansodassa ympärysvaltojen osapuoli, suuri joukko lännessä taistelevien liittolaismaiden hallitusten edustajia kulki hyvin usein rajakaupunkien kautta Venäjälle ja sieltä takaisin.


title: Tornio ja ensimmäinen maailmansota

text: Maaliskuun vallankumouksen jälkeen 1917 tuli mukaan uudet kulkijaryhmät. Tsaarivallan kaatumisen seurauksena Ruotsin sosiaalidemokraattijohtaja, myöhempi maan pääministeri Hjalmar Branting vieraili jo huhtikuussa 1917 Pietarissa.


title: Tornio ja ensimmäinen maailmansota

text: Venäläiset vallankumoukselliset pääsivät myös palaamaan kotimaahansa. Ruhtinas Pjotr Kropotkin oli ensimmäisiä tätä kautta palanneista vallankumouksellisista. Kuuluisin ryhmä oli huhtikuussa 1917 Sveitsistä palannut bolševikkijohtaja Vladimir Leninin johtama vallankumouksellisten ryhmä. Mukana olivat muita Neuvosto-Venäjän johdossa sittemmin olleita bolševikkeja kuten Grigori Zinovjev ja Karl Radek. Syyskuussa 1917 amerikkalainen vallankumouksellinen John Reed matkusti vaimonsa kanssa Ruotsista vallankumousvaiheessa olevalle Venäjälle, jolloin hän kirjoitti vallankumousaikaa käsittelevät kuuluisat kirjansa.


title: Tornio ja ensimmäinen maailmansota

text: Postiliikenne Tornion ja Haaparannan välillä oli koko maailmansodan ajan ennätysmäinen. Kuljetusten tehostamiseksi yhdysrata Tornion ja Haaparannan välillä aloitettiin vuonna 1916. Rakentaminen oli kuitenkin hidasta. Sen vuoksi keisarillinen Suomen senaatti myönsi lokakuussa 1916 määrärahan ilmaradan rakentamiseksi Tornion ja Haaparannan välille Tornionjoen yli. Ilmaradan pituus oli 1 300 metriä ja vaijerit kulkivat 17 metrin korkeudessa. Radalla oli 45 koria tilavuudeltaan 0,6 kuutiometriä. Näin voitiin siirtää postia 10 tonnia tunnissa. Ensimmäiset koejaot tehtiin 17. helmikuuta 1917. Varsinainen käyttö alkoi helmi-maaliskuun vaihteessa 1917. Kaikkiaan sillä siirrettiin 27,5 miljoonaa postipakettia. Ilmarata purettiin tarpeettomana kesällä 1919.


title: Tornio ja ensimmäinen maailmansota

text: Suomen itsenäistyminen 6. joulukuuta 1917 tapahtui venäläisten sotilaiden vielä ollessa Suomessa ja kansallisten jännitteiden kasvaessa porvarillisten ja sosialististen ryhmien välillä.


title: Apollo 13 (elokuva)

text: Apollo 13 on vuonna 1995 ensi-iltansa saanut Ron Howardin ohjaama elokuva, joka kertoo epäonnistuneesta Apollo 13 -kuulennosta. William Broyles Jr. ja Al Reinert käsikirjoittivat elokuvan James Lovellin ja Jeffrey Klugerin "Lost Moon" -kirjan pohjalta. Elokuva on saanut tunnustusta tapahtumien todenmukaisesta kuvauksesta.


title: Apollo 13 (elokuva)

text: Vuonna 2002 elokuvasta julkaistiin 24 minuuttia lyhennetty Imax-versio. 2005, kymmenen vuotta ensi-illan jälkeen julkaistiin DVD, joka sisältää molemmat versiot.


title: Apollo 13 (elokuva)

text: "The New York Timesin" kriitikot valitsivat "Apollo 13:n" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Apollo 13 (elokuva)

text: Elokuva alkaa takaumalla Apollo 1:n tulipalosta, jota Walter Cronkite selostaa. Monologin jälkeen elokuva siirtyy ensimmäisen kuukävelyn aikaan ja seuraa Maassa astronautti Jim Lovellia. Myöhemmin Lovell esittelee Vehicle Assembly Buildingia vieraille, jolloin Deke Slayton tulee kertomaan Lovellille, että tämä siirretään Apollo 14:stä Apollo 13:n miehistöön.


title: Apollo 13 (elokuva)

text: Lovell ja hänen miehistönsä, Fred Haise ja Ken Mattingly, aloittavat harjoittelun Apollo 13:a varten. Kaksi päivää ennen laukaisua Cape Kennedyssä Lovellille kerrotaan, että Mattingly on vaarassa sairastua tuhkarokkoon. Lovell ei pysty kumoamaan lentolääkärin suositusta ja joutuu vaihtamaan Mattinglyn varamiehistön Jack Swigertiin.


title: Apollo 13 (elokuva)

text: Laukaisu onnistuu, mutta kesken lennon Saturn V -raketin toisen vaiheen keskimmäinen moottori sammuu ennenaikaisesti. Ongelma saadaan korjattua polttamalla muita moottoreita pidempään. Swigert telakoi Apollo-komentomoduuli "Odysseyn" kuumoduuli "Aquariuksen" kanssa.


title: Apollo 13 (elokuva)

text: Lennon kolmantena päivänä miehistö tekee tarkistustoimenpiteitä, ja Swigert sekoittaa nestehappisäiliöitä, jolloin tapahtuu räjähdys. Räjähdys rikkoo huoltomoduulin rakenteita ja happea alkaa vuotaa ulos. Kuulaskeutuminen joudutaan perumaan, ja turvallinen kotiinpaluukin alkaa vaikuttaa epävarmalta. Miehistön täytyy sulkea huoltomoduuli ja käyttää kuumoduulia pelastusaluksena matkallaan Kuun kautta kotiin. Komentomoduuli sammutetaan ennen aluksen joutumista Kuun taakse.


title: Apollo 13 (elokuva)

text: Aluksen suunnatessa takaisin Maata kohti ilmenee lisää ongelmia. Virran säästämiseksi miehistö joutuu sammuttamaan myös kuumoduulin ja selviytymään matkasta jäätävän kylmässä aluksessa. Kahden hengen lyhytaikaiseen käyttöön suunnitellun kuumoduulin hiilidioksidisuodattimet alkavat tukkeutua, mutta siitä selvitään sovittamalla komentomoduulin suotimet kuumoduuliin.


title: Apollo 13 (elokuva)

text: Lähellä Maata miehistö joutuu tekemään manuaalisesti riskialttiin kurssinkorjauksen kuumoduulin moottorilla. Maassa Mattingly apureineen saa valmiiksi virrankulutuksen minimoivan uudelleenkäynnistyskeinon, ja hänen opastamanaan miehistö onnistuu käynnistämään komentomoduulin. Huoltomoduuli ja kuumoduuli irrotetaan komentomoduulista, jolloin käy ilmi että huoltomoduuli on pahoin vaurioitunut, ja myös komentomoduulin lämpökilven pelätään vaurioituneen räjähdyksessä.


title: Apollo 13 (elokuva)

text: Laskeutumisen aikainen ionisaatiosta johtuva tietoliikennekatko kestää tavallista pidempään, mutta laskeutuminen onnistuu. Elokuva loppuu Lovellin monologiin, joka päättyy sanoihin:


title: Apollo 13 (elokuva)

text: Elokuva on tunnettu todellisille tapahtumille uskollisesta kuvauksesta, mutta miehistön välisiä jännitteitä on korostettu ja lisätty dramaturgisista syistä.


title: Apollo 13 (elokuva)

text: Lennonjohdon ja miehistön välinen dialogi on lähes sanasta sanaan varsinaisen dialogin mukaista. Merkittävimpänä poikkeuksena tästä on myös elokuvan tunnuslauseena toimiva viesti "Houston, we have a problem." Todellisuudessa Swigert sanoi: "Okay, Houston, we've had a problem here." Kommunikaatiokatkoksen takia lennonjohto pyysi tarkennusta, jolloin Lovell sanoi: "Houston, we've had a problem. We've had a main B bus undervolt." Tom Hanks ehdotti elokuvassa käytettyä repliikkiä, jotta kohtauksessa vallitseva kiireellisyyden tunne välittyisi paremmin.


title: Apollo 13 (elokuva)

text: Painottomuutta esittävät kohtaukset kuvattiin NASAn "Vomit Cometissa" eli KC-135-lentokoneessa, jonka lentoradalla voidaan jäljitellä painottomia oloja. Avaruusaluksen sisustan valmisti Kansas Cosmosphere and Space Centerin Space Works, joka entisöi myös oikean Apollo 13 -komentomoduulin.


title: Apollo 13 (elokuva)

text: Oikea lennonjohtokeskus on kolmannessa kerroksessa, mutta elokuvassa se on maan tasalla. Konsultoimassa ollut NASAn työntekijä erehtyi kertomansa mukaan etsimään hissiä unohdettuaan hetkeksi, ettei ollut alkuperäisessä lennonjohtokeskuksessa.


title: Apollo 13 (elokuva)

text: Elokuvan teon aikaan USS Iwo Jima (LPH-2) oli jo romutettu, joten kuvauksissa käytettiin sen sisaralusta, USS New Orleansia (LPH-11).


title: Apollo 13 (elokuva)

text: DVD-julkaisun kommenttiraidalla Jim ja Marilyn Lovell kertovat muun muassa seuraavista poikkeamista, joita tehtäessä otettiin taiteellisia vapauksia:


title: Fortuna (peli)

text: Fortuna on lautapeli, joka koostuu kuulavarastosta, viidestä kuulasta (kuulien lukumäärä voi vaihdella), rampista, pistealueista ja työntökepistä. Peli on yleensä tehty puusta ja pistealueet nauloista. Yleisin pelimalli on koivuvanerista valmistettu pöydälle asetettava malli.


title: Fortuna (peli)

text: Pelin tarkoitus on työntää kuulia usein nauloista muodostettuihin pistealueisiin työntökepillä. Jokaisesta alueeseen menneestä kuulasta saa pisteitä alueen verran. Silloin pallosta tulee käytetty. Alueiden pistemäärät vaihtelevat, ja alimpana ovat yleensä kaikkein arvokkaimmat. Joskus myös kentän alareunassa on naula, johon osumalla voi saada ylimääräisen pallon. Jos pallo ei jää mihinkään alueeseen, se jää alareunaan, jolloin se on käytetty. Peli loppuu kun kaikki pallot on käytetty. Usein peli on kuitenkin melkoisen nopea, joten yleensä sitä pelataan monta kertaa peräkkäin.


title: Fortuna (peli)

text: Fortuna-pelin kehitti opettaja ja leikkikalutehtailija Juho Jussila 1900-luvun alkuvuosikymmeninä esikuvanaan vastaavanlaiset kuulapelit. Peli muotoutui lopullisesti vuonna 1925 ja sen tuotanto aloitettiin vuonna 1926 Jussilan leikkikalutehtaalla Jyväskylässä. Peliä markkinoitiin heti myös ulkomaille ja siitä tuli Jussilan yrityksen menestystuote. Britteinsaarilla peliä markkinoitiin nimellä ”Corinthian Bagatelle” ja peli esiteltiin myös Walesin prinssi Edvardille.


title: Fortuna (peli)

text: Peliä on valmistettu noin kymmentä eri versiota, laadukkaimpia malleja erityisesti ulkomaan markkinoille. Malleihin kuului jalopuuviilutettuja ja jalallisia malleja, vihreällä veralla päällystettyjä, hiljaisia versioita, automaattimalleja ja kannellisia matkafortunoita. 1970-luvulla mallisto supistui vähitellen yhdeksi perusfortunaksi.


title: Identiteettiteoria

text: Identiteettiteoria on mielenfilosofiaan kuuluva näkemys. Se on yksi ratkaisuehdotus nk. mieli–ruumis-ongelmaan. René Descartesista lähtien mielen ja ruumiin suhteen selittäminen on ollut ongelmallista. Identiteettiteoria tarjoaa yksinkertaisen ratkaisun: mitään ongelmaa ei ole, koska mielentilat ovat aivotiloja. Identiteettiteoria edustaa näin fysikalismia. Puhumme kivuista ja haluista ja uskomuksista, mutta oikeastaan tarkoitamme niillä vain tiettyjä aivotiloja.


title: Identiteettiteoria

text: Identiteettiteorialla viitataan useimmiten tyyppi-identiteettiteoriaan, joka edustaa reduktionistista fysikalismia. Identiteettiteoria esiintyy myös token- eli esiintymäidentiteettiteorioiden muodossa.


title: Identiteettiteoria

text: Tyyppi-identiteettiteoria eli tyyppifysikalismi on John Smartin ja Ullin Placen kehittämä teoria, joka oli suora vastaus behaviorismin epäonnistumiselle. Smart ja Place katsoivat, että jos henkiset tilat ovat jotain aineellista, mutta eivät käyttäytymistä, tällöin henkiset tilat ovat todennäköisesti identtisiä aivojen tilojen kanssa. Yksinkertaistetusti: henkinen tila "M" ei ole mitään muuta kuin aivojen tila "B". Henkinen tila ”haluan kupin kahvia” ei näin olisi muuta kuin ”tiettyjen neuronien käynnistyminen tietyissä aivojen osissa”.


title: Identiteettiteoria

text: Huolimatta sen lähtökohtaisesta vakuuttavuudesta, identiteettiteoria kohtaa ongelmia monitoteutuvuuden muodossa. Siihen perustuvan argumentin muotoili ensimmäisenä Hilary Putnam. On selvää, että ihmisten lisäksi myös monet muut eläinlajit voivat esimerkiksi tuntea kipua. On kuitenkin epätodennäköistä, että kaikki nämä moninaiset organismit olisivat kipua tuntiessaan samassa aivotilassa. Tällöin vaikuttaa siltä, ettei kipu voi vastata jotain tiettyä aivotilaa. Näin identiteettiteorialla ei ole empiiristä pohjaa.


title: Identiteettiteoria

text: Ongelmista huolimatta tyyppi-identiteettiteoria on herättänyt edelleen kiinnostusta, ennen kaikkea Jaegwon Kimin vaikutuksen ansiosta.


title: Identiteettiteoria

text: Esiintymä- eli token-identiteettiteorioiden ansiosta kaikkia identiteettiteorioita ei välttämättä tarvitse hylätä. Esiintymäidentiteettiteorioiden mukaan sen tosiseikan, että tietty aivotila yhdistyy vain yhteen henkilön henkiseen tilaan, ei tarvitse merkitä sitä, että henkisten tilojen tyyppien ja aivotilojen tyyppien välillä pitäisi olla absoluuttinen vastaavuus. Tyyppi–token -erottelua voidaan havainnollistaa yksinkertaisella esimerkillä: sana ”kissa” sisältää neljää tyyppiä olevia kirjaimia ("k", "i", "s", "a") ja viisi kirjaintokenia eli -esiintymää, kun kirjaimella "s" on kaksi esiintymää. Esiintymäidentiteettiteoriassa ajatus on, että ainoastaan henkisten ilmiöiden partikulaariset esiintymät ovat identtisiä fysikaalisten tapahtumien partikulaaristen esiintymien kanssa.


title: Identiteettiteoria

text: Anomaalinen monismi ja useimmat muut ei-reduktiivisen fysikalismin muodot ovat esiintymäidentiteettiteorioita.


title: Nojapyörä

text: Nojapyörä on polkupyörä, jossa pyörän kuljettaja istuu nojatuolimaisessa asennossa tai jopa makaa selällään. Nojapyörässä ajajan selkä on tuettu ja jalkojen suunta on eteenpäin. Polkimet ovat suurin piirtein samalla korkeudella istuimen kanssa. Nojapyörissä on pystymmässä asennossa poljettavia polkupyöriä selvästi pienempi ilmanvastus ja niillä on tehty tasaisella maalla ajetut polkupyörien nopeusennätykset. Täysin katettua nojapyörää kutsutaan kinneriksi.


title: Nojapyörä

text: Nojapyörämallien välillä on suuria eroja. Nojapyörät voidaan luokitella seuraavien ominaisuuksien mukaan:


title: Nojapyörä

text: Suurin osa nojapyöristä on pystypyörien tapaan kaksipyöräisiä, mutta kolmipyöräisyys on nojapyörissä suositumpaa kuin pystypyörissä, koska noja-asennon matalalla sijaitseva painopiste sallii mutka-ajon tavallisella pyöräilynopeudella ilman että sisäkaarteen puoleinen pyörä pyrkisi nousemaan ilmaan ja pyörä uhkaisi kaatua. Kolmipyöräisyyden rakenteellisen vakauden etuina on, että pysähtyessä ei tarvitse ottaa jalkoja polkimilta, ja että mäkiä voidaan nousta mielivaltaisen pienillä välityksillä ja raskaasti kuormattuna. Nojakolmipyörän ajotuntuma on henkilöautomainen, minkä vuoksi tämän mallin ajaminen on helppoa myös vähän pyöräilleelle autoilijalle, ja mutkissa koettavaa sivuttaiskiihtyvyyttä pidetään yleensä viihdyttävänä.


title: Nojapyörä

text: Deltan muotoisessa kolmipyörässä on yksi etupyörä ja kaksi takapyörää, joista tavallisimmin etupyörä ohjaa ja toinen tai molemmat takapyöristä vetävät. Nuijapää-tyyppisissä (eng. tadpole-) kolmipyörissä on kaksi etupyörää jotka yleensä ohjaavat, ja joiden välissä ajaja istuu, ja yksi takapyörä, joka vetää.


title: Nojapyörä

text: Nelipyöräistä nojapyörää kutsutaan myös polkuautoksi. Rakenne on kolmipyöräistä vakaampi, mutta kalliimpi ja raskaampi. Nelipyörä jättää vain kaksi rengasuraa, minkä vuoksi esimerkiksi lumessa eteneminen on kevyempää kuin kolmipyörällä.


title: Nojapyörä

text: Monipyöräisyyden haittapuolena on suuri leveys, n. 80 - 90 cm, joka usein pakottaa kantamaan pyörän kainalossa kyljellään läpi oviaukosta. Leveydestä on kuitenkin vähemmän haittaa liikenteessä; kaksipyöräinenkin vaatii kuljettajineen n. 60 cm tilaa, paitsi kestopäällysteen reunalla ajettaessa, jolloin osa kaksipyörän leveydestä on tien ulkopuolella, mutta kolmipyörä on tiellä koko leveydeltään.


title: Nojapyörä

text: Akselivälin luokitus määräytyy polkimien ja etupyörän keskinäisen sijainnin mukaan, ei suoraan akselivälin pituudesta. Pitkäakselivälisissä (LWB, long wheelbase) nojapyörissä polkimet ovat etu- ja takapyörän välillä, lyhytakselivälisissä (SWB, short wheelbase) polkimet ovat etupyörää edempänä, ja keskipitkän akselivälin (CLWB, compact long wheelbase) pyörissä polkimet ovat etupyörän yläpuolella.


title: Nojapyörä

text: Täysikokoisten nojapyörien pyörät ovat 16 - 28-tuumaisia (ISO 305-622), usein etupyörä on pienempi. Pienellä etupyörällä pyritään sekä tuomaan istuinta matalammalle, jotta jalkojen maahan laskeminen pysähtyessä olisi helpompaa, että etupyörän yläreunaa kauemmas polkimista, jotta jalat eivät osuisi renkaaseen mutkassa polkiessa. Pienemmät pyörät myös pienentävät ilmanvastusta, vähentävät painoa ja pienentävät kokonaispituutta silloin kun pyörä on aivan keulassa tai perässä, missä ne nojapyörissä eivät aina ole.


title: Nojapyörä

text: Erikokoisten pyörien haittapuolena on kahden erikokoisen vararenkaan tarve yhden sijaan.


title: Nojapyörä

text:
Ohjaustapa jakautuu kahteen luokkaan: yläohjaus (OSS, over seat steering) ja alaohjaus (USS, under seat steering).
Lisäksi löytyy runko-ohjattavia malleja, joita ohjataan jaloilla/vartalolla.


title: Nojapyörä

text: Yläohjauksessa ohjainkannatin kiinnittyy etuhaarukkaan ohjainlaakerin läpi, kuten pystypyörässä. Ohjainkannattimen alapäässä on usein sarana ohjaustangon kääntämiseksi eteen istuimelle nousemisen helpottamiseksi. Ajo- eli ala-asennon rajoitin voi olla säädettävä.


title: Nojapyörä

text: Etuja:


title: Nojapyörä

text:
Haittoja:
Alaohjauksessa ohjaustanko on istuimen alla, ja kädensijat nousevat ajajan sivuille, missä kädet ovat luonnollisessa asennossa. Ohjaustanko voi lyhytakselivälisissä pyörissä kiinnittyä suoraan etuhaarukkaan rungon alapuolella, mutta usein se on tankovälitteinen.


title: Nojapyörä

text: Haittoja:


title: Nojapyörä

text: Pystypyörien tapaan nojapyörät ovat tavallisesti takavetoisia, mutta polkimien ja etupyörän lähekkäisyydestä johtuen myös etuvetoa käytetään. Runko-ohjatuissa etuvetoisissa polkimet kääntyvät etupyörän mukana, jolloin ketjun ei tarvitse kiertyä ohjattaessa, eikä ole vaaraa jalkojen osumisesta etupyörään.


title: Nojapyörä

text: Jos vetävällä pyörällä on vähän painoa, voi vetopidon puute olla ongelma ylämäissä tai liukkaalla.


title: Nojapyörä

text: Istuimia on toimistotuolimaisen pystystä täysin makaavaan, ja useimmissa nojapyörissä selkänojan tai koko istuimen kallistusta voi säätää muutamia tai kymmeniä asteita. Makaavampi asento on ilmanvastukseltaan pienempi, mutta vaikeampi aloittelijalle. Istuimen korkeus maasta vaihtelee mallien välillä huomattavasti, ollen noin 15 - 75cm istuimen alimmasta kohdasta mitattuna.


title: Nojapyörä

text: Verkkoistuimessa on kaksi taivutettua reunaputkea, joiden välille on pingotettu verkko tai hihnoja. Verkko tarjoaa lujitemuovi-istuinta paremman tuuletuksen selälle, ja kolmipyörissä verkkoistuimen reunaputket toimivat sivutukina mutkissa.


title: Nojapyörä

text: Jäykkä istuin on yleensä lujitemuovia, ja varustettu irrotettavalla pehmusteella. Leveys on noin 25 cm, eli sivutuet puuttuvat, mikä ei ole ongelma kaksipyöräisissä, koska sivuttaisvoimiakaan ei ole. Pituuksia on erilaisia eri pituisille selille, ja selkänojan kaksiosaisuus mahdollistaa säädön ja sopii siten useammille. Pehmusteita valmistetaan solukumista, karkeasta vaahtomuovista ja muovilankakierukkamatriisista. Solukumi ei päästä ilmaa eikä vettä lävitseen, minkä vuoksi se on sateessa pysäköinninkin jälkeen kuiva, mutta ajossa selkää hiostava. Vaahtomuovi taas hengittää jonkin verran myös ajajan painosta kokoon puristuneena, sitä paremmin mitä karkeampaa ja jäykempää se on, mutta myös kastuu sateessa pysäköitäessä, ja vesi pitää ravistella pehmusteesta ennen istuutumista. Muovilankakierukkamatriisi taas päästää ilman ja veden helposti lävitseen. Samaa rakennetta käytetään myös joissakin kuramatoissa ja pannunalusissa.


title: Nojapyörä

text: Penkin ja poljinkeskiön välisen etäisyyden säätötapa vaihtelee. Istuinta ja/tai polkimia voi siirtää pituussuunnassa, työkaluin tai pikalukoin. Joissakin nojapyörissä säädön liike ei ole aivan pituussuuntainen, jolloin myös korkeusero muuttuu samalla. Polkimia säädettäessä ketjun pituustarve muuttuu paljon, ja joissain malleissa on takavaihtajan ketjunkiristimen lisäksi ylimääräinen ketjunkiristin.


title: Nojapyörä

text: Moni nojapyörä on tehty neliöputkesta, jotta keskiöpuomi pysyisi suorassa polkimien säädön ajan.


title: Nojapyörä

text: Nojapyörissä katteet ovat yleisempiä kuin pystypyörissä. Kate voi olla polykarbonaattia, lujitemuovia tai teltan tapaan pingotettua kangasta. Pienimmät tuulilasit suojaavat jalat sateelta ja pienentävät ilmanvastusta hieman. Istuimen takana oleva suippo laatikko pienentää ilmanvastusta enemmän, ja voi toimia samalla tavaratilana.


title: Nojapyörä

text: Täysin katettua nojapyörää kutsutaan kinneriksi, niissä on pienin ilmanvastus ja suurin huippunopeus.


title: Nojapyörä

text: Nojapyörissä voi olla pikaliitoksia kokoon taittamista varten. Lyhyitä kaksipyöräisiä voi kuljettaa auton vetokoukkuun kiinnittyvässä pyörätelineessä, mutta kokonainen kolmipyörä mahtuu farmariautoonkin vain takapenkki kaadettuna, tai kattotelineeseen.


title: Nojapyörä

text: Kaksipyöräisen nojapyörän ajaminen poikkeaa pystypyörästä. Matala pyörä on korkeaa kiikkerämpi, siksi hidas ajo vaatii nojapyörällä tavallista suurempaa tarkkaavaisuutta. Nojapyörällä liikkeelle lähtiessä kannattaa polkaista pyörä kerralla hölkkävauhtiin ja vasta pysähtymistä lähestyttäessä tutkia vaikeampaa hitaan ajon dynamiikkaa. Ilman käsiä ajo on nojapyörällä pystypyörää vaikeampaa.


title: Nojapyörä

text: Nojapyörissä yleinen alaohjaus voi vaatia pystypyöräilijältä enemmän totuttelua verrattuna tutumpaan yläohjaukseen. Epäsuoran ohjauksen välitys voi sekin lisätä aloittamisen vaikeutta.


title: Nojapyörä

text: Nojapyörät pysähtyvät pystypyöriä lyhyemmällä matkalla tehojarrutuksessa, koska matala painopiste vähentää pyörän taipumusta kaatua etupyörän yli, ja siten etujarrua voidaan käyttää voimakkaammin. Joissakin takapainoisissa malleissa etupyörä luistaa lukkojarrutuksessa, ja tehojarrutus vaatii myös takajarrun käyttöä.


title: Nojapyörä

text: Euroopassa yleisin nojapyörämalli on lyhytakselivälinen, jossa molemmat pyörät ovat halkaisijaltaan 20-tuumaiset (ISO 406).


title: Nojapyörä

text: Pitkäakselivälinen on yleisin nojapyörämalli Amerikassa. Nykyisen kaltainen pitkäakselivälinen nojapyörä, Avatar 2000, tuli myyntiin 1979.


title: Nojapyörä

text: Matala kilpuri (eng. lowracer) on liikenteeseen kelpaavista polkupyöristä nopein. Ajaja makaa pyörien välissä, jolloin ilmanvastus on pienimmillään, ja tuulen vaikutus nopeuteen on vähäisempi, koska tuuli on heikompaa lähempänä maata.


title: Nojapyörä

text: Korkea kilpuri (eng. high racer) on nojapyöristä korkein, mutta ajajan pää on silti pystypyöräilijää alempana. Pyörät ovat suuret, niiden vierintävastus on pieni ja ne ovat tunnottomimmat kuopille, mutta niiden ilmanvastus on suurempi kuin pienten pyörien. Korkean painopisteen vuoksi tämä malli on vakaa, koska tasapainoa ylläpitävän ohjailun ja mahdollisten pidon menetysten aiheuttamien sivuttaisliikkeiden vaikutus koko ajaja-polkupyörä-yhdistelmän kallistumaan on pieni. Näistä syistä nojamaastopyörät, kuten Azub Hardcore, ovat tämän mallisia.


title: Nojapyörä

text: Pienissä ja kevyissä kaupunkinojapyörissä on keskipitkä akseliväli (CLWB), yläohjaus, pysty istuma-asento, ja polkimet istuinta alempana. Kokonaispituuden lyhentämiseksi pyörät ovat pienet, ja takapyörä on istuimen alla. Ajoasento muistuttaa chopper-mallista pystypyörää, se tarjoaa hyvän näköalan ja helpottaa taakse kurkkimista, ja jalkojen maahan asettaminen on helppoa pysähdeltäessä.


title: Nojapyörä

text: Nuijapää (eng. Tadpole) on kolmipyöristä suosituin. Niissä on kaksi ohjaavaa etupyörää, ja yksi vetävä takapyörä. Kuljettaja istuu etupyörien välissä, ja istuimen alin kohta on 20 - 50cm korkeudessa.


title: Nojapyörä

text: Ohjaustapoja on kahta: epäsuora alaohjaus, jossa käsien liikeradat ovat luontevimmat, ja suora ohjaus, joka on kevyempi ja yksinkertaisempi. Epäsuorassa alaohjauksessa kahvat liikkuvat pitkittäin istuimen vierellä, koska ohjaustangon laakeri on istuimen alla, mistä kaksi raidetankoa välittää liikkeen pyörännapoihin. Suorassa ohjauksessa kahvat kiinnittyvät lyhyillä varsilla etupyörien ohjausakseleihin ohjainlaakerien yläpuolella, jolloin kahvat liikkuvat poikittaissuunnassa, ratojensa keskipisteinä kummankin etupyörän ohjainlaakerit. Ohjainlaakerien alapuolella yksi poikittainen raidetanko yhdistää pyörännavat samansuuntaisiksi.


title: Nojapyörä

text: Etupyörien jarrut voivat olla erilliset, jolloin tasapainoiseen jarruttamiseen tarvitaan aina kumpaakin kättä, tai ne voivat olla kytketyt yhteen jarrukahvaan, mikä vapauttaa toisen kahvan takajarrulle, mutta vaatii ajoittaista tasapainon säätöä etujarrujen välillä.


title: Nojapyörä

text: Nuijapään takaosa on samanlainen kuin pystypyörissä, joten tavalliset pystypyörän lisävarusteet sopivat sellaisinaan.


title: Nojapyörä

text: Deltan muotoisessa kolmipyörässä on kaksi pyörää takana, ja yksi edessä. Tavallisesti ohjaustapa on alaohjaus, jonka tanko yhdistää etupyörään, joka on polkimien etupuolella. Etupyörä voi olla pieni, koska sillä on vähän painoa - ajaja istuu takapyörien välissä. Takapyörät vetävät, paitsi jos taka-akselissa ei ole tasauspyörästöä tai takapyörien vapaakytkimiä, niin vain toinen vetää. Istuin voi olla taka-akselin päällä, jolloin pyörä on lyhyempi ja näkyvyys parempi, tai taka-akselin edessä, jolloin painopiste saadaan alemmaksi suurempia kaarrenopeuksia varten. Selkänojan takana on toisinaan suuri tavaralaatikko. Monet deltat voi nostaa säilytystä varten pystyyn takapyörien ja selkänojan varaan.


title: Nojapyörä

text: Tavallisissa tandem-nojapyörissä, (kuvassa) taaemmat polkimet ovat pyörän lyhentämiseksi etuistuimen alla. Pienin ilmanvastus on tandemeissa, joissa ajajat istuvat selät vastakkain. On myös noja-pysty-sekatandemeita, joissa taaempi ajaja on pystyasennossa, ja siten molemmilla ajajilla on esteetön näkyvyys eteenpäin.


title: Nojapyörä

text: Poljettavan nojaperävaunun voi kiinnittää mihin tahansa pyörään, ja siten niitä voi ketjuttaa rajattomasti.


title: Nojapyörä

text: Soutupyörissä voi tuottaa tehoa jalkojen lisäksi käsin.


title: Nojapyörä

text: Käsipyörä tai käsipolkupyörä on pelkin käsivoimin liikutettava nojapyörä, jossa on yleensä kolme pyörää. Myös nelipyöräisiä malleja on olemassa. Näitä käytetään esimerkiksi soveltavassa maastopyöräilyssä.


title: Nojapyörä

text: Osa nojapyöräharrastajista suunnittelee ja rakentaa pyöränsä itse, yleensä käytetyistä pystypyörien osista ja teräsputkesta, mutta toisinaan myös vanerista, tai jopa hiilikuiduin lujitetusta epoksihartsista itse kaiverrettuun muottiin. Monelle nikkarille suunnittelu ja rakentaminen kuuluu harrastukseen siinä missä pyörällä ajaminenkin.


title: Damiano Tommasi

text: Damiano Tommasi (s. 17. toukokuuta 1974, Negrar, Italia) on italialainen jalkapalloilija, joka edustaa espanjalaista Levantea. 180 senttimetriä pitkän Tommasin pelipaikka on puolustava keskikenttäpelaaja.


title: Damiano Tommasi

text: Tommasin ammattilaisura alkoi Hellas Veronassa, jonka riveissä hän pelasi Serie B:tä vuosina 1993-1996. 7. syyskuuta 1996 hän debytoi Serie A:ssa siirryttyään AS Romaan. Samana vuonna Tommasi pelasi myös Italian joukkueessa alle 21-vuotiaiden EM-kilpailuissa ja Atlantan olympialaisissa. 18. marraskuuta 1998 hän pelasi debyyttiottelunsa A-maajoukkueessa, mutta vasta vuonna 2001 hän nousi maajoukkueen vakiokokoonpanoon. 2002 MM-kisoissa Tommasi pelasi kaikissa joukkueensa otteluissa.


title: Damiano Tommasi

text: Kesällä 2003 Tommasin ura sai ikävän käänteen hänen saatuaan vakavan polvivamman Stoke Cityä vastaan pelatussa harjoitusottelussa. Hän pelasi kentille vasta 30. lokakuuta 2005 Ascolia vastaan pelatussa ottelussa, jossa Roman kannattajat osoittivat suosiota seisaaltaan Tommasin korvatessa Olivier Dacourtin toisella puoliajalla. 18. kesäkuuta 2006 Tommasi päätti kymmenvuotisen uransa roomalaisseurassa tekemällä sopimuksen nykyisen seuransa kanssa.


title: Northrop YB-49

text: Northrop YB-49 oli Yhdysvaltain ilmavoimien kokeellinen strateginen pommikone, ja se oli suihkumoottorein varustettu versio XB-35-koneesta. Koneesta rakennettiin 1940-luvun loppupuolella vain 2 prototyyppiä, eikä konetta hyväksytty operatiiviseen käyttöön.


title: Northrop YB-49

text: Lentokonetta kuvailtiin vaikeasti hallittavaksi. Prototyypien taipumusta nostaa koneen nokkaa liian jyrkästi, joka aiheutti hallitsemattoman sakkauksen, aiheutti kehityksessä ongelmia. Ilmavirran erkanemisen myötä ohjainpinnat menettivät ohjausominaisuutensa ja lentokone saattoi joutua sivukierteeseen tai kääntyä ympäri.


title: Northrop YB-49

text:
YB-49 oli "lentävä siipi", jossa ei ole perinteistä sivuperäsintä.
YB-49 oli varhaisia koneita jolla oli häiveominaisuuksia, sillä sen huomattiin katoavan tutkasta hetkittäin.


title: Northrop YB-49

text: XB-35:stä ja YB-49:n lisäksi oli YB-35 ja YRB-49A prototyyppimallit testattavana. Valmistetut prototyypit määrättiin tuhottaviksi testien jälkeen.


title: Northrop YB-49

text: Yleistä


title: Northrop YB-49

text: Aseistus


title: Letonniemi

text: Letonniemi on Oulussa Taskilan kaupunginosassa Kuivasmeren itärannalla sijaitseva Natura-luonnonsuojelualue. Nykyinen niemi on aiemmin ollut saari nimeltään Piispanletto ja alue tunnetaankin molemmilla nimillään. Letonniemen suojelun perusteena ovat lähinnä niemen laajat merenrantaniityt sekä maankohoamisilmiöön liittyvien kasvillisuuden muutosten seuraaminen ja tutkiminen. Koska alue on lähellä Oulun kaupunkia, on sillä myös virkistyksellistä merkitystä.


title: Letonniemi

text: Alueella on lähes kaikkialla nähtävissä jälkiä ihmisen toiminnasta. Alueen keskiosiin on istutettu kuusia ja puustoa on harvennettu. Rajakylän Rajahautaan suojelualueen koillispuolelle on rakennettu Rajahaudan venesatama ja uimaranta. Suojelualueella risteilee polkuja ja pitkospuita. Letonniemen läntisimmässä kärjessä sijaitsee nuotiopaikka, ja etelärannalla luontopolun varrella seisoo vanha Koskelan sektoriloisto.


title: Letonniemi

text: Aluetta on aiemmin käytetty eläinten laitumena, mutta laiduntamisen loputtua kasvillisuus on päässyt valtaamaan alaa, ja rantaniityillä kasvavat nykyisin pajut ja järviruoko sekä harmaaleppä. Alueella kasvaa myös runsaasti saniaisia sekä ruohokanukkaa. Ruoikoitumisen myötä myös alueen linnusto on yksipuolistunut, ja avoimien rantojen kahlaajalintujen kuten tyllien, suosirrin ja lapinsirrin kannat ovat vähentyneet huolestuttavasti. Ruoikoitumisesta ovat hyötyneet muun muassa ruskosuohaukat, merihanhet, tukkasotkat ja ruokokerttuset.


title: Jet lag

text: Jet lag eli aikaerorasitus on fyysinen rasitus, joka aiheutuu vuorokausirytmin muuttumisesta itä-länsisuuntaisilla pitkillä lennoilla.


title: Jet lag

text: Aikaerorasituksen tyypillisiä oireita ovat aamu- tai iltapäiväväsymys, katkonainen yöuni, yleinen huono olo, vatsavaivat, huimaus, päänsärky, keskittymiskyvyn heikentyminen, ärtyisyys ja ruumiillisen suorituskyvyn heikkeneminen. Oireet johtuvat sisäisen uni-valverytmin sekä muiden elimistön rytmien kuten veren kortisolihormonin pitoisuuden vaihtelun ja ruumiin lämpötilavaihtelun ristiriidasta.


title: Jet lag

text: Aikaerorasituksen oireita voi tulla jo kolmen tunnin aikaerosta mutta ei merkittävästi sitä vähemmästä aikaerosta. Selvemmin oireet tulevat esiin lennettäessä lännestä itään.


title: Jet lag

text: Aikaeroon sopeutumiseen tarvittava aika riippuu lentosuunnasta ja ylitettyjen aikavyöhykkeiden lukumäärästä. Länteen päin lennettäessä sopeutumiseen menee vuorokausina aikavyöhykkeiden lukumäärä jaettuna kahdella tai kolmella, yksilöllisestä sopeutumisnopeudesta riippuen. Itään päin lennettäessä aikavyöhykkeiden lukumäärä jaetaan 1,5:llä tai kahdella.


title: Jet lag

text: Jos matka kestää viikon tai kauemmin, matkaaja voi yrittää ehkäistä oireiden ilmaantumista siirtymällä jo kotimaassaan nukkumaan kohdemaan mukaisesti. Länteen päin lennettäessä nukkumaanmeno- ja heräämisaikoja voi siirtää muutamana päivänä paria tuntia myöhemmäksi ja esimerkiksi juoda koneessa kahvia. Itään päin lennettäessä voi koettaa nukkua koneessa mahdollisimman paljon ja juoda vettä ja mehuja. Itään lennon jälkeen oleskelu valoisassa aamulla ja päivällä nopeuttaa rytmien siirtymistä. Länteen lennettyä valoa voi lisätä etenkin illalla ja iltayöllä.


title: Jet lag

text: Jos määränpäässä ollaan pidempään, aikaeroon sopeutumista voidaan nopeuttaa parhaiten siirtymällä välittömästi määränpäähän saavuttua kyseiseen aikaan. Aikuisen tulisi mennä nukkumaan vasta kello 22–24 paikallista aikaa ja nousta aamulla normaaliin aikaan vuoteesta. Runsas liikunta ulkoilmassa auttaa aikaeroon sopeutumisessa. Heräämisen jälkeen onkin suositeltavaa käydä kävelyllä tai juoksulenkillä ulkoilmassa. Pitkien päiväunien nukkumista on vältettävä. Vaikeissa tapauksissa voidaan käyttää unilääkettä määränpäässä kahtena tai kolmena iltana. Myös lyhytaikainen melatoniinin käyttö voi nopeuttaa aikaeroon sopeutumista.


title: Tahdon asia

text: Tahdon asia on vuonna 2005 Yle TV1:llä esitetty suomalainen televisiosarja.


title: Tahdon asia

text: Sarjan on käsikirjoittanut Johanna Hartikainen, ohjannut Johanna Vuoksenmaa ja tuottanut Liisa Akimof, Production House Ltd..


title: Tahdon asia

text: Finnkino Oy on julkaissut sarjan kolmen DVD:n boksina syksyllä 2005.


title: Tahdon asia

text: Sarja uusittiin TV2:lla keväällä 2017 ja oli katseltavissa myös internetissä Yle-Areenalla.


title: Tahdon asia

text: Sarjassa seurataan kahden kauniaislaisen naapuriperheen, Helena ja Mikko Rouhialan (Miia Nuutila ja Eppu Salminen) sekä Nenna ja Esko Tiutisen (Tiina Lymi ja Pertti Sveholm) vaiheita kummankin perheen avioliiton ja ihmissuhteiden joutuessa kriisiin ja tapahtumien kietoutuessa toisiinsa monimutkaiseksi vyyhdeksi.


title: Tahdon asia

text: Mikko työskentelee AdUlterium mainostoimistossa, esimiehenään Turre Heinonen (Markku Toikka). Esko on töissä biotekniikan alan yritys Bionentassa, jossa hänen työtoverinaan on muun muassa Marianne Jylppy (Satu Paavola). Nenna on toiminut luokanopettajana, mutta halunnut omistautua perheelleen saatuaan töissä burnoutin. Hän on täydellinen kotiäiti, joka siivoaa lakkaamatta ja järjestää myös Helenan sotkuisen keittiön silmänräpäyksessä. Nenna käy Maailman Kautta -nimisessä uskonlahkossa, haaveilee uudesta vauvasta ja vahtii miehensä uskollisuutta. Kotiäitiyteen kyllästyneeltä Helenalta ovat omat kauppatieteen opinnot jääneet kesken, vaikka hän on tehnyt miehensä uskontotieteen gradun valmiiksi. Mikon ja Helenan lähipiiriin kuuluvat myös Mikon puolueellinen ja tuppautuva äiti Sirkka Rouhiala (Marja Packalén) ja Mikon hyvin menestynyt veli Marko sekä tämän supersuorittaja vaimo Susanna lapsineen.


title: Tahdon asia

text: Tapahtumien alkaessa Eskolla on ollut aiemmin suhde Mariannen kanssa. Kun Mikko, jonka toimisto on laatimassa kampanjaa Eskon yritykselle, näkee Mariannen, yrittää hän jäljittää naista tietämättä aluksi tämän oikeaa henkilöllisyyttään. Myöhemmin Mariannen ja Mikon välille syntyy suhde. Mikon veljen vaimo Susanna on Mariannen ystävä ja naiset keskustelevat Mariannen suhteista tietämättä sukulaisuudesta. Marianneen hullaantunut Mikko laiminlyö työtään, tyrii Bionentan mainoskampanjan ja saa potkut. Helena saa tiedon suhteesta ja heittää Mikon kännykän ikkunasta. Mikolle tulee pihalle heitettyyn kännykkään työtarjous mainostoimisto Sumupilvestä, mutta puhelimeen vastaavatkin sekä väärä Mikko eli ikkunamies että Mikon ja Helenan tytär Iiris/Laura. Mikon mennessä hakemaan töitä Sumupilvestä hänet heitetään ulos. Helena ja Mikko eroavat ja myyvät rivitalonsa.


title: Tahdon asia

text: Helena järjestää onnistuneet tarjoilut Eskon 50-vuotissyntymäpäiville. Tästä ihastuneena Esko ehdottaa bisnesideaa ja Helena perustaa elitistisen ruokaelämysyritys Kiehuvan Kartanon, joka laajenee nopeasti. Helena ostaa toimitiloiksi komean kartanorakennuksen ja palkkaa kokki Petrin (Hannu-Pekka Björkman). Liikekumppanina on Helenaan ihastunut yritysrahoittaja Veikko (Ismo Apell). Mikko saa tietää olevansa keliaakikko, muuttaa kartanon piharakennukseen ja alkaa viljellä keliaakikoille tarkoitettua spelttiä, menestyen kuitenkin huonosti.


title: Tahdon asia

text: Myös Turre Heinosen mainostoimisto AdUlterium on osittain epäonnistuneiden uusien rekrytointien takia mennyt nurin. Yhdessä entisen työtoverinsa Jerryn (Lari Halme) kanssa Mikko alkaa suunnitella mainoksia aluksi Helenan yritykseen. Eskon ja Helenan välille syntyy lyhyt suhde. Esko ja Mikko saavat tietää Mariannen odottavan kaksosia. Isäksi osoittautuu Esko, joka eroaa Nennasta ja ottaa kaksospojat hoitaakseen, mutta Marianne asuu edelleen yksin omassa asunnossaan. Marianne matkustaa Espanjaan yhdessä Susannan kanssa, joka myös jättää perheensä. Nenna muuttaa Puolaan Helenan yrityksen työntekijänä. Sarjan lopussa Mikko ja Helena lähentyvät toisiinsa uudestaan.


title: Unihäiriö

text: Unihäiriö on häiriö ihmisen tai eläimen unijaksoissa. Unihäiriöt voivat häiritä ihmisen kognitiivista, emotionaalista ja fyysistä toimintaa. Unihäiriöt voivat johtua psyykkisistä tai esimerkiksi neurologian piiriin kuuluvista elimellisistä poikkeavuuksista tai sairauksista. Unihäiriöiden ja psyykkisten oireiden välinen yhteys saattaa olla myös kaksisuuntainen: psyykkisiin häiriöihin liittyy usein muutoksia unen määrässä ja laadussa, mutta myös liian lyhyt tai huono yöuni voivat aiheuttaa masennusta tai muita psyykkisiä ongelmia.Parasomniat ovat unen erityishäiriöitä, joiden yhteydessä esiintyy sensorisia, motorisen tai autonomisen hermoston toiminnan muutoksia. Parasomnioita ovat esimerkiksi unissakävely, unissapuhuminen, unihalvaus, yöllinen kauhukohtaus, painajaiset ja yökastelu.Fyysiset sairaudet voivat aiheuttaa unettomuutta joko kivun, epämukavuuden tai metabolisten häiriöiden välityksellä. Lisäksi sairastamiseen liittyvä pelko ja ahdistus voivat lisätä unettomuutta.


title: Unihäiriö

text: Hyvin harvinainen unettomuuden syy on 1970-luvulla löydetty FFI-tauti (fataali familiaalinen insomnia), jossa potilaalle autosomin kautta dominantisti periytynyt aivosairaus estää unensaannin. Tavallisesti kyseinen prionitauti puhkeaa keski-iässä ja aiheuttaa kuoleman muutaman kuukauden tai parin vuoden sisällä sairastumisesta.


title: Unihäiriö

text: Unihäiriöitä aiheuttavia lääkeaineita ovat bentsodiatsepiinit (etenkin erittäin lyhytvaikutteiset midatsolaami ja triatsolaami), ehkäisypillereiden ja kofeiinin rinnakkaiskäyttö, epilepsialääkkeet (lamotrigiini ja topiramaatti), kalsiumkanavan salpaajat ja klonidiini, ja myös jotkut kipulääkkeet voivat säännöllisesti käytettyinä aiheuttaa unettomuutta. Muita tällaisia lääkkeitä ovat mm. efedriini, kilpirauhashormonit (tyroksiini) ja antikolinergit sekä beeta-2-adrenergisiä reseptoreita stimuloivat valmisteet. Diureetit taas täyttävät rakon virtsalla, ja yö voi sen johdosta olla levoton. Muita unettomuutta aiheuttavia lääkeaineita ovat kortisoni, beetasalpaajat, metyylifenidaatti, hydroksitsiini, metoklopramidi, sympatomimeetit ja teofylliini.Unihäiriön hoito on tehokkainta silloin, kun häiriön taustalta löytyy unihäiriöille altistavia elintapoja tai erillinen sairaus, johon on olemassa tehokasta hoitoa. Silloin kun unihäiriön taustalta ei kyetä osoittamaan itsenäistä sairautta tai kun taustalla olevan sairauden hoito ei lievitä riittävästi unihäiriötä, voidaan unihäiriön aiheuttamaa ongelmaa koettaa lievittää esimerkiksi unta edistäviin ja vuorokausirytmiä tahdistaviin elämäntapoihin liittyvällä neuvonnalla, liikunnalla, meditaatiolla, saunomisella, piikkimattohoidolla, akupunktiolla, matalataajuusvärähtelyhoidolla, valohoidolla, lääkityksellä tai edellä mainittujen yhdistelmällä.


title: Unihäiriö

text: Primaarisen unihäiriön hoito on tyypillisesti hyvin vaikeaa, mutta osa potilaista hyötyy jostain edellä kuvatuista hoidosta tai niiden yhdistelmästä. Lääkkeillä saavutetaan tyypillisesti nopea mutta tilapäinen hoitotulos, mistä syystä niitä ei suositella pitkäaikaisen unihäiriön ensisijaiseksi hoidoksi.


title: Unihäiriö

text: Työterveyslaitoksen unilaboratoriossa on yritetty kehitellä menetelmää unen syventämiseksi äänien avulla.


title: Unihäiriö

text: Lasten unihäiriöitä on tutkittu viime aikoina yhä enemmän. Kiinnostavaa on, voiko lasten unenpuute olla yhtenä syynä lasten levottomuuteen, keskittymisvaikeuksiin ja häiriökäyttäytymiseen. Tutkimustulokset lasten ja nuorten epäsäännöllisestä vuorokausirytmistä, lyhentyneestä yöunesta, lisääntyneestä päiväväsymyksestä, unihäiriöistä ja niiden yhteydestä psyykkisiin oireisiin on tarkentanut käsitystä unen merkityksestä lasten hyvinvointiin.


title: Unihäiriö

text: Tutkimukset viittaavat siihen, että unenpuute on yleistymässä. Lasten nukkumaanmenoajat ovat myöhentyneet ja nukahtamisvaikeudet lisääntyneet. Univajeen yleistymiseen viittaa se, että kouluikäiset lapset nukkuvat viikonloppuna pitempään kuin arkisin. Lasten univaje voi johtua riittämättömästä unen määrästä tai huonosta unen laadusta. Yleisimpiä lasten ja nuorten unenpuutteen syistä lienevät liian myöhäiset nukkumaanmenoajat, jotka johtuvat muun muassa internetin käytöstä, tietokonepeleistä tai television katselusta. Tällöin unenpuutteen syynä on se, että vanhemmat eivät pidä huolta lastensa nukkumaanmenoajoista ja siten huolehdi lasten riittävästä unen saannista. Lisäksi varsinaiset unihäiriöt voivat altistaa univajeelle.


title: Unihäiriö

text: Dyssomniat


title: Unihäiriö

text: Parasomniat


title: Unihäiriö

text: Varhaislapsuuden unihäiriöt näyttävät ennakoivan autismin kirjon oireita ja ADHD:tä. Myös varhaislapsuuden traumaattiset kokemukset voivat altistaa unihäiriöille. Myös pienten lasten hengitysoireet on liitetty mielialojenvaihteluherkkyyteen. Unihäiriöistä kärsivillä lapsilla on jo ennen kouluikää todettu muita ikäisiään enemmän käyttäytymiseen ja tunteiden säätelyyn liittyviä ongelmia. Lasten kasvaessa käytösongelmat ja masennus liittyvät selkeästi unihäiriöihin. Kouluiässä unihäiriöistä kärsivien lasten masennus ja ahdistuneisuus kasvaa. He ovat kiusattuja tai koulukiusaajia sekä aggressiivisempia kuin hyvin nukkuvat lapset. Noin puolet unihäiriöiden takia tutkimuksiin lähetetyistä lapsista on saanut psykiatrisen diagnoosin. Nukahtamisvaikeudet, katkonainen yöuni ja liian aikainen aamuherääminen ovat lääketieteellisten diagnoosikriteereiden mukaan masennus- tai ahdistuneisuusoireita, Unihäiriön hoito vähentää psyykkistä oireilua, varsinkin kun kyseessä on neuropsykiatrinen häiriö. Myös uniapnean hoito vähentää käytösoireiden määrää samalla, kun päiväväsymys ja keskittymisvaikeudet lievenevät. Uniapnea ja kuorsaus ovat yhteydessä levottomuuteen, aggressiivisuuteen, ylivilkkauteen, tunne-elämän oireisiin ja sosiaalisiin vaikeuksiin. Ne liittyvät myös kognitiivisiin vaikeuksiin, kuten oppimisvaikeuksiin.


title: Unihäiriö

text: Lasten unihäiriöihin kannattaa puuttua mahdollisimman varhain, sillä ne kroonistuvat helposti. Niiden hoito yleensä parantaa lapsen päivittäistä vointia ja on yhteydessä jopa perhesuhteiden paranemiseen ja masennusoireiden lievenemiseen. Unihäiriöiden hoito kohdistetaan ongelman perussyyhyn, jos sellainen on todennettavissa. Aluksi keskitytään ensisijaisesti unta haittaavien tekijöiden eliminoimiseen ja unta edistävien tekijöiden löytämiseen. Imeväisikäisille suositellaan unikoulumenetelmiä, leikki- ja kouluikäisille positiivisten arkirutiinien löytämistä, ja murrosikäisille unihygieniaa tai erilaisia psykoterapeuttisia menetelmiä. Mitä tahansa menetelmää pitää soveltaa ja muuntaa niin, että se parhaalla tavalla sopii yksittäisen lapsen tilanteeseen. Puuttumalla aktiivisesti unen eri häiriöihin voidaan todennäköisesti välttää monien lasten psyykkistä oireilua merkittävissä määrin.


title: Markku Palmroos

text: Markku "Fana" Palmroos (s. 27. elokuuta 1960 Helsinki) on suomalainen jalkapallovalmentaja ja entinen maalivahti.


title: Markku Palmroos

text: Palmroos voitti pelaajaurallaan neljä Suomen-mestaruutta, kolme Suomen Cupia ja pelasi Suomen maajoukkueessa. Hänet muistetaan myös jykevän kokoisena maalivahtina.